EmteSPORT enpresako langileen jarraipen oso zabala Barakaldoko kiroldegietan izango diren 11 greba egunen hasieran\nBarakaldoko Kirol Udal Erakundearen kiroldegietan -Lasesarre, Gorostitza, etab.- kirol kudeaketa daraman EmteSPORT enpresako langile ia gehienek bat egin dute gaur hasi eta azaroaren 11ra arte deituta dagoen greba deialdiaren lehen egunarekin. 11 egunez luzatuko den deialdiaren lehen egunean jarraipena %80tik gorakoa izan da.\nGrebaren helburua argia da: akordio propio baten bidez langileen baldintzak hobetzea eta duintzea. Lanuztearen ondorioz, EmteSPORT enpresaren esku dauden zerbitzu guztiak bertan behera geratu dira: kirol klaseak, monitoreak, sorosleak, gimnasioa, etab.\nBarakaldoko Udalaren arduragabekeria\nLangile gehienek greba egin izanarekin batera, nabarmendu beharreko beste albistea da Udalak erakutsi duen arduragabekeria, hainbat modutan. Horien artean bi azpimarratu ditu ELAk:\nAlkatetzak ukatu egin du eskatutako bilera; gatazkaren berri eman nahi zioten langileek, baita ardurak azaldu ere, hala enpresarenak nola Udalarenak berarenak. Antza, udal zerbitzuak bertan behera geratzeak ez du gobernu-batzordea kezkatzen.\nBestalde, ELAren ustez oso larria da igerilekuak uretako hainbat ikastarotarako irekitzea, baita haurrentzako ere, soroslerik ez dagoenean. Erabaki honen asmoa greba ezkutatzea da, erabiltzaileen segurtasunaren lepotik bada ere, hauetako batzuk adin txikiko umeak direlarik. Hau Udalean bertan eta Lan Ikuskaritzan salatuko du ELAk.\nBarakaldoko Udaleko gobernu-batzordeari eta EmteSPORT enpresari eskatzen negoziatzen hastea eskatu die sindikatuak, greba amaitzeko biderik azkarrena izango dela argudiatuta.


CONKIS 2019- KAP 9 | Erantzuidazu, mundu honetakoa naizen ala ez\nBagoiaz 9. kapituloagaz!\nHasteko: Ibon….ufff …gero ta gitxiau tragatzen dogu, eta barkatu, ez dau ezebez demostra ondiño. Arrateri esaten dotza debila dela, bainan Ibonek ein dauen bakarra da Seleta konkistatzea beren protegidoa izateko.\nAurten Eneko pilo gustetan ari dozku. Sinzeroa izaten ari da, legala [agian larregi] eta ondo lideraten dau taldea. [Seco desmotibata dau edo zer paseten dako aurten?]\nNagoreren malaletxea pilo gustetan dozku! Zelan esan zotzan Krasyri, zeure kapitaina nai, beraz, berba eingo dot gure dotena!\nProba: Gitxi gora behera, 27.min-an, urdinak doiaz aurretik, orlegiak atzetik, eta azkanak gorriak. Txarto doiaz, eta atzera ein bihar dabie, beraz, gorriak jartzen diz aurrenengoak. Tronko bet pasa bihar dabie, eta Manuk galdetzen dotza Juliani:” trokoaren gainetik alan azpitik pasa bihar da? “ Eta bapatean entzuten dako neska gorri bateri: “GAINETIK” [barkatu????? Begiak tapata badekozuz zelan dakizu azpitik ezin dela pasa? Egon zen beste momentu bet gorri mutil bateri etzuten dakona “orlegiak hortik doiaz” Zelan zekien orlegiak zirela eta ez urdinak? Ejem ejem….]\nPenutxi emon zozkuen urdinak, izan be, momentu askotan juan ziren aurretik, baina, bi bider erratu ziren bideaz, eta orlegiak azkenean irabazle. [merezita be bai!]\nNominaziñoak: Espero moduan, Arratek jaso zabien beren taldeko botoak, eta Asier kapitainen aukera [aukera oso gatxa, gainera, izan be helburua “laguntzaile” on bet eruatea bazen, Asier, barkatu, baina da aukera gatxena. Ez dau balio laguntzaile modun]\nNeurendako Arratek arrazoi guztia zeukien, izan be, beren artxienemigoa da Ibon, eta Seleta dau guztiz influenziata txatxipandagattik.. [Leire, inmunea aste huntan…ummm….zerbait deko ez doztana larregi gustetan…ummm Ibonen toke bet emoten dotzat, komo k va comiendo orejas hortikan eta babesa lortuten, demostra biharren. Hau da, ez dizela benetako indartsuak, baizik eta beren indarra, lagunen babesean datza. Ez daulea txarto, baine normalean hori etiten dabienak ez doiaz de indartsuz, eta hauek biak bai doiaz hortaz. ]\nSeletaren jarrera Arrateriko ez zokun bapez gusteu. Apollatu biharrena, gainera beragaz pika zen. Txo! Kapitaina zaz.\nDueloa: Bihotza bitan banatute genuen, izan be ez dogu gure talde urdinak lehiakiderik galtzea, baina bestetik, Arratek jarraitzea gure genuen, Iboni ahoa isilduteko, eta beste neska bet ez juateko. Proba ikusta, pentsetan genuen Arratek hobeto egingo zabiela, baina joder Andonigaz! Duelotan argia urteten dako!!! [Oso ondo Andoni! Ez genuen espero, ez!]\nBatiko modun, zerbait komentatu gure badozue: Twitter @ninaizane eta emailez: askogarafernandez2@gmail.com\nPD: Hurrengo astean ezingo dogu Amaia eta neuk kapituloa elkarregaz ikusi, beraz, hemendik aste bira komentatuko dotaz kapitulo biak, 10a eta 11!! Barkatu eragozpenak!\nKategoria Sailkatu gabea 2019-03-13 egilea Ane Fernandez.\n← MARTXOAK 8 CONKIS 2019- KAP 10 ETA 11 →


Bezeroen ekipamenduen eskakizunen arabera, gure enpresak 150KW-ko gas-sorgailu bat eman dezake. Unitateak Steyr T12 motorra erabiltzen du alternadore sinkronikoa gidatzeko - Leroy Somer marka frantziar ospetsua - energia-iturri gisa, eta gero kontrolatu eta detektatzeko ...\nGas naturalarekin hidrogenoaren ekoizpenak kostu baxuaren eta eskala efektuaren abantailak ditu. Gas naturaletik hidrogenoa ekoizteko prozesu berrien teknologia aurreratuagoen ikerketa eta garapena berme garrantzitsua da hidrogeno iturri merkearen arazoa konpontzeko. Kalitate handiko eta garbi gisa ...\nSinopec-en banaketa ekitaldia metano gasa hidrogenoa ekoizteko planta aberatsa banatu zuen\nSinopec-ek banatutako metano gasa hidrogenoa ekoizteko planta aberatsa 300Nm3 /h ekoiztea eta entregatzea arrakastaz amaitu dugu. Hemen gas naturalaren hidrogenoa ekoizteko prozesuari sarrera labur bat eman nahi nioke. Energia kontsumitzea areagotzearekin...\nGas naturala hidrogenoa ekoizteko prozesu tradizionala\nGas naturalaren hidrogenoa ekoizteko prozesu tradizionala Gas naturaletik hidrogenoa ekoizteko prozesu-fluxua lau unitatek osatzen dute: elikadura-gasaren tratamendua, lurrun bihurtzea, CO bihurtzea eta hidrogenoaren arazketa. (1) Elikadura-gasa tratatzeko unitatea gas naturalaren desulfuraziorako erabiltzen da batez ere, eta...\nGNL proiektuetarako lorpen nagusia\nGNL proiektuetarako lorpen nagusia S/N Proiektuaren izena Bezeroaren kokapena Fabrikazio data Arauak 1 30×104Nm3/d GNL planta Cangxi Natural Gas Investment Co., Ltd Txina 2014 GB 2 10×104Nm3/d GNL planta Hami Xinjie Gas Co., Ltd Txina 20215 GB 3 50X...\n150KW-ko gas naturalaren eskema teknikoa\n1. Proiektuaren ikuspegi orokorra 1.1. Ekipamendu-eskaria (oraindik eman gabe) 1.2. Ekipamendu elektrikoa Parametroak (oraindik eman gabe) 1.3. Proiektuaren baldintzak 1.3.1. Baldintza meteorologikoak (oraindik eman gabe) Proiektuaren gunea: Altuera: m Urteko batez besteko tenperatura ℃, Tenperatura maximoa ℃, Tenperatura minimoa...\nZeintzuk dira gas naturala likidotzeko planta diseinatzeko beharrezko baldintzak?\n(1) Zer da GNL? Gas naturala – 162 ℃ inguru presio arruntean hozten denean, gas-egoeratik likido-egoerara pasatzen da, gas natural likidotua (LNG) deitzen dena. (2) GLParen osagai nagusiak (propanoa eta butanoa) dira. (3) Gas naturaleko gas azidoak (karbonoa...)\nPlaken hegats bero-trukagailuaren barne-tenperatura banaketa likidotze-sisteman\nPlaka-hegats bero-trukagailuaren barne-tenperatura-banaketa likidotze-sisteman: 1) Nitrogenoaren hedapen-zikloa: bero-trukearen tenperatura-aldea bero-trukagailuaren bi muturretan eta erdiko zatietan oso txikia da, eta bero-trukearen tenperatura-aldea beste zatietan handia da. ...\nRMS Diseinu metodoa eta printzipioa\nRMS diseinuaren funtsezko puntuak honako elementu hauek ditu: Hodi-lerroen dimentsioaren kalkulua eta diseinua Knock-out Danborra / Iragazki-bereizlea / Likido-bereizgailuaren dimentsioaren kalkulua eta diseinua Gas lehorra Iragazkiaren dimentsioaren kalkulua eta diseinua WBH dimentsioaren kalkulua Erregulatzailea, erliebe-balbulak eta SSV dimentsionazioaren kalkulua. .\nGasa erregulatzeko eta neurtzeko estazioaren (RMS) sarrera\nRMS gas naturalaren presioa presio handitik presio baxura murrizteko diseinatuta dago, eta estaziotik zenbat gas-fluxua igarotzen den kalkulatzeko. Praktika estandar gisa, gas naturaleko zentralaren RMS bat gasa egokitu, erregulatzeko eta neurtzeko sistemak izan ohi du. Gasaren egoera...\nYining Cityk etengabe bultzatu zuen "ikatza elektrizitatera" proiektua\nUrriaren 2an, Yining hiriko dagokion sailetatik jakin zuten Yining hirian "ikatza elektrizitaterako" proiektua eraikitzen ari dela. Urrirako 256 eraldaketa-proiektu guztiak martxan jarriko direla aurreikusten da, eta gero eta onuradun gehiago...\nEuropako gasaren prezioak igo egiten dira tenperaturak jaisten diren heinean\nGas naturalaren arazketa urrats garrantzitsua da gas naturala erabiltzeko. Petrolioaren Munduko Aldizkarian urriaren 12an Rio de Janeirok egindako txostenaren arabera, Brasilek gas naturalaren kontsumitzaile handiak garatzea espero du laster gas naturalaren merkatua egonkortzeko, baina ahalegin hori erronka da...


Bizkaiko Aldundiak Idazkide tresna aurkeztu du, euskararen erabilera sustatzeko - KULTUR SHAREA\nGarapen teknologiko horren helburua Aldundiko langile guztiei baliabideak ematea da, autonomiaz testuak euskaraz ere idatz ditzaten, langileek euskarazko testuak egiteko izan dezaketen segurtasun- eta ohitura-faltari aurre eginez.\nBizkaiko Foru Aldundiak Idazkide, itzulpen- eta kontsulta-zerbitzuak eskainiko dituen tresna berria, aurkeztu du gaur goizean. “Garapen teknologiko horren helburua Aldundiko langile guztiei baliabideak ematea da, autonomiaz testuak euskaraz ere idatz ditzaten, langileek euskarazko testuak egiteko izan dezaketen segurtasun- eta ohitura-faltari aurre eginez. Izan ere, indarrean dagoen Euskara Normalizatzeko Planari erantzunez, herritarrekiko idatzizko harremanetan euskararen erabilera ziurtatu eta erakundearen idatzizko barne-komunikazioetan euskara sortze-hizkuntza gisa sustatu behar da. Eta Idazkidek horretan ekarpen handia egingo du”, adierazi du Lorea Bilbao Euskara, Kultura eta Kiroleko foru-diputatuak\nTeknologia berrien laguntzaz administrazioan euskararen erabilera sustatzeko modu berri bat da, Euskara Zuzendaritzatik eginiko proposamena egin eta Lantikek Idazkide osagarria garatzeko lanari ekin zion, tresna hainbat motatako ofimatika-tresnekin integratuz. Tresnaren garapenaren funtzio batzuk betetzeko, Itzultzaile Neuronalak eskaintzen dituen itzulpen-gaitasunak erabili dira.\nIdazkidek, alde batetik, itzulpen-motor baten bidez euskarazko eta gaztelaniazko itzulpenak egiteko aukera ematen du, eta, bestetik, tresnatik bertatik hizkuntza-kontsultak helarazteko aukera eskaintzen du. Sortzen diren hizkuntza-zalantzak Euskara Zuzendaritza Nagusiko talde teknikoak aztertu eta erantzungo ditu.\nTresna oinarrizko ofimatikako programetan (Outlook, Word, Excel, PowerPoint) erabil daiteke eta tresna gisa erabilpen ugari izan ditzake.\nUne honetan 600 langilek baino gehiagok dute Idazkide tresna eskura eta tresna jarri denetik, langileek 1.300 alditan erabili dute tresnaren itzulpen-zerbitzua eta 230 aldiz adituaren kontsula-zerbitzua.\nXabi Larrea aktoreak ‘Pin Pang’ ikuskizun berria estreinatuko du Feten Azokan


Behakoa, penaltia sartzeko zein gelditzeko traba. Ezin tortura ikusi — Eibar.ORG | Eibarko peoria\nHemen zaude: Hasiera / Blogak / Markos Zapiain / Behakoa, penaltia sartzeko zein gelditzeko traba. Ezin tortura ikusi\nBehakoa, penaltia sartzeko zein gelditzeko traba. Ezin tortura ikusi\nMarkos Zapiain 2010/08/08 19:26\nKontrol-kamerak edonon jartzearen aldekoek diote etengabeko zaintzapean gaudela jakiteak hobetu egiten duela gure jokabidea, sendotu gure baitan arau eragingarriei eduki beharreko begirunea.\nOrdea, gure burua beste gizakien begiradapean kokatua sentitzeak gure eraginkortasuna hobetzen duela dioen iritzia ez dagoela sendoki oinarritua erakutsi du azterketa zientifiko batek, penaltiaren kinkan tiratzaileek eta atezainek izaten duten jarrera aztertu duena.\nBen-Gurion Unibertsitateko Michael Bar-Elik eta bere taldeak, psikologia kognitiboan adituak, 286 penaltiz osaturiko lagin bat aztertu dute, goi mailako futbol-partidetan jaurtiak. Hainbat ondorio atera dituzte.\nLehenik eta behin, guztiok genekiena egiaztatu dute: penaltiak gelditzea oso da zaila. Atera zuzen samar jaurtikiz gero ehuneko 85a sartzen da. Atezainek, baloia geldiarazteko ahaleginez, jauzi egiten dute ia beti, ehuneko 94ean zehazki, ezkerrera zein eskuinera. Jaurtiketaren norabidea aldez aurretik igartzen saiatzen dira atezainak, eta ehuneko 50an tronpatzen dira edo asmatzen dute.\nAtezaina soilik ehuneko 6an gelditzen da atearen erdialdean, salto egiteke. Eta, hauxe deigarriena, taktika minoritario hori da hain zuzen bidezkoena, Bar-Eli doktoreak eta bere aditu-taldeak frogatu dutenez: alde batera salto egiten duen atezainaren arrakasta-aukera apalagoa da, ehuneko 13koa baino ez; aitzitik, erdialdean tinko gelditzen den atezainaren aukera ehuneko 30eraino igotzen da.\nPenalti-jaurtitzaileei dagokienez, taktikarik erabiliena (ehuneko 57) ateko beheko aldera botatzea da, beheko herenera. Haatik, hori ere ez da egokiena: goiko herenera jaurtikiz gero gola sartzeko aukera ehuneko 100etik hurbil dabil; aldiz, beheko herenera botata ehuneko 80 besterik ez.\nZergatik ote dira erabilienak porrota errazago erakartzen duten aukera horiek? Israelgo ikerlarien arabera, besteen begirada (publikoarena, gainerako jokalariena, kirol-agintariena) erabakigarria da bai tiratzaileen eta bai atezainen jokabidea ulertzeko orduan.\nPenaltiaren aurrez aurre atezainak badaki baloia gelditzeko aukera urriak dituela, etsia izaten da ia beti atezainaren barne muinetako egoera. Eta mugitu egiten da, bere burua eskuin edo ezker aldera botaz, ezer egin gabeko porrota lotsagarriagotzat jotzen baita, zerbait egin ondoren galtzea baino.\nTiratzaileari dagokionez, nahiago izaten du atezainak baloia gerarazteko arriskua, altuegi bota eta baloia hodei artean gal dadin baino, lotsagarriagoa eta desohoragarriagoa omen baita.\nBar-Eliren ikerketak guztiok genekien beste hau ere nabarmendu du: besteen begiradak batzuetan hobetu egiten du gure jokaera, baina beste batzuetan okertu. Niretzat torturatzea gaiztoagoa da hiltzea baino. Kamerak giza jokabidea duda barik zintzotuko lukeen eremuetako bat tortura-ziega litzateke. Alta, tortura-ziegak dira agintariek kamerak ipintzen ez dituzten leku bakarrak; bien bitartean, kamerez josten ari dira basamortuak, itsaso zabalak, lorategiak, hodeiak eta futbol-zelaiak. Agintariek, torturari etekin mediatiko/elektorala ateratzeko eragozpenik ez duten psikopatak direlarik, ez dute tortura-ziegetan kamerarik nahi izaten, eta horrelakoxe agintariak ezarri dizkigute tamalez.\noso ados nago eta orain kameren aurkako jarrera finkoagoa daukat zure hausnarketa interesgarria irakurri eta gero. blogera ere ekar daiteke ikerketaren emaitza: inork gutxik irakurtzen gaituela uste dugunean askeago eta, beraz, eraginkorrago (arriskua eraginkorra den heinean, behintzat) idazten dugu geure buruari zentsura txikiagoa jarriz. begiak gugan jarrita dauzkaten guztien izenak jakin ezkero, ordea, birritan pentsatuko genituzke gure esan batzuk, seguruenik. edo agian ez, sen nahiko matxino eta potro-ukitzaile daukagun heinean ;-) edozelan ere, nik irakurle gutxi daukadala sentitzea gurago; kamerarik gabe hobe, errepikapenik ez egoteko, akatsak hain nabarmen ez geratzeko XD


Amiantoarekin lan egin zuten langileei laneko gaixotasun izaera onar diezaiela eskatu diote berriro CAFeko zuzendaritzari | LAB SINDIKATUA\nLan Osasuna Idazkaritza Amiantoa Amiantoarekin lan egin zuten langileei laneko gaixotasun izaera onar diezaiela eskatu diote...\nHauxe da Beasaingo eta Irungo CAFeko enpresa komiteek egindako oharra:\nPasa den urrian, Celestino Tolosaren “laneko gaixotasuna” onartu zuen Euskal Autonomia Erkidegoko Auzitegi Gorenak (EAEAN). Bere sententzian, epaileak Estatuko Gizarte Segurantzak (INSS) ordainketaren erantzukizuna beregain hartu beharko zuela azaltzeaz gain, berak lan egin zuen CAF enpresak, eragindako kalteengatik, oraindik zehazteko dagoen zenbateko garrantzitsu batekin erantzun beharko zuela ere ebatzi zuen.\nCelestino Tolosa “Xarra” zenaren albiste honen aurrean, beste behin CAFek epaitegian errekurritu du beste amianto kasu argi eta garbi bat.\nBeasaingo eta Irungo CAFeko Komiteetatik, berriro CAFeko Zuzendaritzak hartu duen jarrera salatu nahi dugu. Era berean, familiari gure erabateko babesa azaldu nahi diogu.\nOndo legoke gogoraraztea, pasa den apirilaren 28an, amiantoak eraildako lankideei eskainitako omenaldian, langileok eskaera zuzena egin geniola CAFeko Zuzendaritzari: “Amiantoarekin lan egin zuten langileei onar ziezaietela laneko gaixotasun izaera, egindako mina onartu eta inongo tramite judizialik urrera eraman gabe, gaixoei zein haien senitartekoei sufrimendu gehigarririk sortu gabe, kalte ordainak ordain zitzala”.\nGuzti honegatik, CAF SAko komite guztien aldetik, aurrez aipatutako eskaera hauek berriro luzatu eta Zuzendaritzari euren jarrera behingoz alda dezaten eskatzen diegu. Izan daitezela kontsekuente dagokien erruarekin.


Euskara on-line eta biziz: Zure Zain geunden\nOngi etorri Agintzariko Euskara Planaren blog berrira. Jakingo duzuen bezala Agintzarin Euskara Plan bat jarri dugu martxan duela gutxi, besteak beste, Agintzariko euskararen egoera zein den ezagutu eta egin dezakeguna zer den ezagutu eta planifikatzeko helburuarekin.\nIlusio handiz ekin diogu bide berri honi baina bidea kolore desberdinez margotzeko zu bezalako bidelagunak behar ditugu. Zuk ere gurekin konpartitu, ezagutu, ikusi, ikasi, sentitu, hitz egin… nahi baduzu hau da zure txokoa!\nBlog hau Agintzariko Euskara Batzordeak kudeatuko du, batzorde horretan Agintzariko sei langilek eta euskara teknikariak parte hartzen dugu: Carmen Alonso, Marta Gomez, Josune Polancos, Oihane Cabello, Oihana Eizagirre,Ainhoa Solozabal eta Maite Berriozabal.\nEuskararen inguruko zuen proposamenak, gogoak, iradokizunak… jasotzeko eta lantzeko gaude. Beraz, euskararen inguruko edozein gai landu gura baduzue gutako edozeinengana jo dezakezue.\nPausu txikiak emanez, urratsez-urrats bihur dezagun blog hau guztion elkargune!\nOngi etorri Agintzariko euskararen mundura!\nPublicado por Comisión Euskera en martes, octubre 05, 2010\nEtiquetas: Euskara Batzordeko kideak\nAnónimo 17 de marzo de 2011, 8:25\nNon gogoa, han zangoa!!! Lema honekin saiatuko gara euskera gero eta gehiago hitz egiten. Ea denon artean lortzen dugun!!!\nGaur, 2010eko urriaren 27an, Agintzariko Euskara B...


BOST PLAZA LIBRE 'MARKETINA ETA PUBLIZITATEA' ZIKLOAN!\nidazkaritza@harrobia.net helbidera idatzi informazioa eskatzeko.\nInformatika, kirola eta 3D zikloetan matrikula beteta.\n2018-2019 IKASTURTEA. KIROLEKO ZIKLOETAN ESKAINTZA PARTZIALEAN MATRIKULAZIOA.\n'Natur Inguruneko Gorputz eta Kirol Ekintzen Gidaritza' eta 'Gizarte eta Kirol Animazioko eta Irakaskuntza'.\n2018-2019 IKASTURTEA. LANBIDETASUN ZIURTAGIRI ETA IKASTAROEN ESKAINTZA BERRIA.\nLanbide eta Hobetuz-en onarpenaren zain.\n2018-2019 IKASTURTEA. AURKEZPEN EGUNA LANBIDE HEZIKETAKO ZIKLOETAN.\nLehenengo maila: Irailak 6 (osteguna) goizeko 9etan. Bigarren maila: Irailak 6 (osteguna) goizeko 12etan.\nGure ikastolan hezitako sorosleek hondartzetan jarduteko frogak prestatzen aritu dira\nBizkaiko gurutze gorriak urtero egiten duen moduan aurten ere udan hondartzetan arituko diren sorosleak hautatzeko frogak antolatzen ditu. Oraingoan Plentziako hondartzan izango dira froga hauek, apirilaren 12an. Soroslegaiek 800 metro bete beharko dituzte korrika jarraian uretan sartuz eta 600 metro igerian eginez.\n“30 egun bizikletan” proiektuan parte hartzeko prest?\n30 egun bizikletan proiektua ezagutzen al duzu? Guk duela gutxira arte ere ez, baina ideia gustatzen zaigu eta gurea egingo dugu. Arau bat besterik ez dago: apirilaren 30 egunetan zehar pedalei eragitea edonora joateko.\nAte irekiko jardunaldiak Harrobian\nHarrobia Lanbide Heziketak, bere zentrorako bisita-programa barruan, datozen maiatzaren 16an, 16:00etan eta Ekainaren 2an, 12:00etan Ate Irekiko beste bi jardunaldi ospatuko du martxoaren 21ean eta apirilaren 2an egindakoez gain.\nHarrobiako ikasleek Kliforniara Lehiaketan parte hartzeko prestakuntza jaso dute\nHarrobia Ikastolako bi zikloetako ikasleak, aste honetan zehar, trebatzen aritu izan dira, Teknologia Berrien Erabilerarako (Kit.Lab) lantegi hezigarriaren bitartez, Bizkaiko Foru Aldundiak Euskararen erabileraren sektore eta eremu guztietan euskararen erabilera bultzatzeko eskaintzen diguten Kliforniara Lehiaketarako ekarpena egin ahal izateko tresna informatikoetan. Informazio gehiago www.gaztebizz.com web orrialdean


Banas (Lot) - Wikipedia, entziklopedia askea.\n(«Bannes (Lot)» orritik birbideratua)\nChristian LARRAUFIE (2014-2020)\n44° 48′ 38″ N, 1° 54′ 37″ E / 44.810555555556°N,1.9102777777778°E / 44.810555555556; 1.9102777777778Koordenatuak: 44° 48′ 38″ N, 1° 54′ 37″ E / 44.810555555556°N,1.9102777777778°E / 44.810555555556; 1.9102777777778\nBanas (Lot) (Frantzia)\nBanas (Lot) (Okzitania)\nAynac, Leyme, Molières, Saint-Paul-de-Vern, Saint-Vincent-du-Pendit eta Saint-Jean-Lagineste\nBanas (okzitanieraz Banas, frantsesez eta ofizialki: Bannes) Okzitaniako udalerri bat da. Administratiboki Frantziako Lot departamenduan dago, Okzitania eskualdean. 2013an 141 biztanle zituen.\n2007an Bannes udalerrian erroldatutako biztanleak 141 ziren. Familiak 61 ziren, horien artean 16 pertsona bakarrekoak ziren (4 bakarrik bizi ziren gizonak eta 12 bakarrik bizi ziren emakumeak), 25 seme-alabarik gabeko familiak ziren, 16 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 98 etxebizitza zeuden, 64 familiaren etxebizitza nagusia ziren, 26 bigarren erresidentzia ziren eta 8 hutsik zeuden. Etxebizitza guzti hauek 97etxeak ziren. 64 etxebizitza nagusietatik 55 bere jabearen bizilekua ziren, 4 alokairuan okupaturik zeuden eta 5 doan lagata zeuden; 1ek bi gela zituen, 12 etxek hiru zituzten, 16 etxek lau zituzten eta 35 etxek bost zituzten. 59 etxek euren parking plaza propioa zuten azpian. 26 etxetan ibilgailu bat zegoen eta 33 etxetan bat baino gehiago zituzten.\n2007an lan egiteko adina zuten pertsonak 81 ziren, horien artean 63 aktiboak ziren eta 18 inaktiboak ziren. 63 pertsona aktiboetatik 60 lanean zeuden (32 gizon eta 28 emakume) eta 3 langabezian zeuden (1 gizon eta 2 emakume). 18 pertsona inaktiboetatik 10 erretiraturik zeuden, 3 ikasten zeuden eta 5 "bestelako inaktibo" gisa sailkaturik zeuden.\n2009an Bannes udalerrian 62 unitate fiskal zeuden, 133 pertsonek osaturik. Pertsona bakoitzeko diru-sarrera fiskalaren mediana urteko 17.401 euro zen.\n2007an zeuden 7 komertzioetatik, 1 erauzte enpresa zen, 1 eraikuntza enpresa zen, 1 ibilgailuen saltze eta konpontze enpresa zen, 2 garraio enpresak ziren eta 2 zerbitzu enpresak ziren.\n2000. urtean Bannes udalerrian 21 nekazaritza-ustiategi zeuden, 372 hektarea erabiltzen.\nMolières (2,7 km)\nLeyme (3,1 km)\nSaint-Vincent-du-Pendit (3,1 km)\nSaint-Paul-de-Vern (3,8 km)\nLadirat (4,6 km)\nSaint-Jean-Lagineste (4,8 km)\nEspeyroux (5,5 km)\nAynac (5,6 km)\nSaint-Céré (5,6 km)\nOrriaren azken aldaketa: 1 otsaila 2019, 11:07.


Etxebizitzaren ate nagusia aukeratzeko funtsezko puntuak | Consumer\nEtxebizitzaren ate nagusia aukeratzeko funtsezko puntuak\nIngurunearekiko estilo-harmonia gordetzea da atal garrantzitsuenetako bat\nEgilea: mediatrader 2003-ko ekainak 17\nEtxe baten sarrerara iritsi bezain laster izaten den lehen inpresioa erabakigarria da. Beraz, ez da beharrezkoa gogoratzea lorategia duen edozein etxebizitzaren funtsezko zati bat finkara edo lurrera sarbidea ematen duen ate nagusia dela. Lorategi bikaina duen edozein etxe handi gutxietsi egin daiteke, sarrera multzoaren parean ez badago. Ondoren, oinarrizko ideia batzuk azalduko dira, ate nagusia etxebizitza aurkezteko txartel bikaina izan dadin.\nEzer baino lehen, komeni da ingurua ondo behatu eta aztertzea, eta beste bizilagunen ateen eraikuntza eta materialak kontuan hartzea. Izan ere, eremu geografiko bakoitzak bere ezaugarriak ditu, ez bakarrik diseinuan, baita material jakin batzuen lanean eta erabileran ere.\nGainera, ingurunearen azterketa eta azterketa baliagarria izango da gutxi gorabeherako ideia bat eraikitzeko. Hala ere, kontuan hartu behar da atea etxebizitzan bertan erabiltzen diren estilo eta materialekin konbinatuta egon behar dela. Nolanahi ere, letraren oinean jarraitzea komeni den maximo bat da sarrerak txikiagoa izan behar duela begiz bigarren mailako hormak baino.\nAtearen neurriei dagokienez, kontuan hartu behar da neurri estandarrak 3 metrokoak izan ohi direla ibilgailuak pasatzeko, eta 90 zentimetrokoak pertsonak pasatzeko. Altuerakoa, inoiz ez du hormaren beraren edo hesiaren altuera gainditu behar.\nAzkenik, komeni da jakitea, materialei dagokienez, burdina forjatua dela aukerarik dotoreena etxe zahar eta seinalezkoetarako. Hala ere, desabantaila gisa, zurezko ate bat baino askoz garestiagoa da, oso ondo konbinatzen baitu etxe modernoetan eta egungoetan.\nLaburbilduz, norberaren gustua, ingurunearen diseinu lerroa eta estiloaren soiltasuna dira edozein etxetako sarrera nagusia egiteko ildo nagusiak.\napaindu ate Jardín-eu


Ane Atxutegi usansolotarrak bere youtuber esperientzia azalduko du B-Tuber ikastaroan | Geuria\nAne Atxutegi usansolotarrak bere youtuber esperientzia azalduko du B-Tuber ikastaroan\nAzkue Fundazioak Bilboko Udalaren laguntzarekin B-Tuber ikastaroa eskeiniko du martxoaren 26tik 28ra bitartean 14 eta 17 urte arteko gazteei zuzenduta.\nAne Atxutegi Etxe Txiki Bihotz Handi kanaleko bideo batean, bere bi nebekin // Youtube\nAzkue Fundazioak Bilboko Udalaren laguntzarekin B-Tuber ikastaroa eskeiniko du martxoaren 26tik 28ra bitartean 14 eta 17 urte arteko gazteei zuzenduta. YouTube plataforma ezagutarazteaz gain, bideoak euskaraz sortzea, editatzea, produzitzea eta post-produzitzea da B-Tuber ikastaroaren helburu nagusia, eta horretarako formakuntza saioak eskeiniko dizkiete gazteei. Saioetan trebatzaile arituko dira Iker Maguregi EHUko Informazio eta Komunikazio Zientzien fakultateko graduko irakaslea eta Ane Atxutegi youtuber usansolotarra. Etxe Txiki Bihotz Handi Youtube kanala du, bere bi neba nagusiekin batera, Mikel Atxutegi eta Jon Atxutegi, eta Beitu hedabide digitalean ere parte hartzen du, Gaztezulok sortua.\nIkastaroa doakoa da eta Euskararen Etxean izango da (Agoitz plaza 1, Bilbo), 10:00etatik 14:00etara. Parte hartu nahi dutenek izena eman behar dute martxoaren 22a baino lehen, Azkue Fundazioaren webgunearen bitartez.\nIkastaroa doan da\nAntolatzaileen arabera, ikastaroa dibertigarria, praktikoa eta doakoa da. Apirilaren 26tik 28ra, goizetan gauzatuko da ikastaroa. Egun bakoitzak konpetentzia ezberdinak izango ditu, eta ikastaroa bukatzean gazteek youtuber izateko argibide nagusiak ezagutuko dituzte.\nLehen eguneko trebatzailea Iker Maguregi izango da eta klase teknikoa eskainiko du: gaiaren aukeraketa, nola landu ideia bat, gidoia prestatu, lokalizazioak aukeratu, nola lortu argiztapen eta soinu ona, edota ikasleek jarraitzen dituzten youtuberren bideoen azterketa.\nBigarren egunean Ane Atxutegi usansolotarra izango da hizlari. Anek bere esperientzia youtuberra azalduko du: Zergatik sortu zuen Youtube kanala? Zein asmoz? Zeintzuk dira bere youtuber erreferenteak? Sarean euskaraz aritzea positiboa ala negatiboa? Nola aukeratzen ditu gaiak? Nola erebiltzen ditu tag-ak, SEOa, posizionamendua hobetzeko aholkuak, zenbat denbora behar du bideo bat egiteko: hasierako ideiatik, grabaketa, edizioa, Youtubera igo, edota bideoaren promozio lanak.\nHirugarren egunean Maguregiren txanda izango da berriro, oraingoan klase praktiko batekin: aurreko bi egunetan ikasitakoa praktikan jarriko dute parte-hartzaileek. Taldeka bideo bat sortu beharko dute eta amaieran, beraien artean erabaki beharko dute zein izan den bideorik hoberena.\nSailkatuta: Ane Atxutegi, Etxe Txiki Bihotz Handi, Youtube\nMikel Iturbe: “Zure zaletasuna jendearekin partekatzea eta alde biek gozatzea opari ederra da”\nGure Esku Dagoren giza katearen aurkezpena egingo dute apirilean Basaurin


Hezkuntza arloko langileak Baionan mobilizatu dira | Euskal Herria | KAZETA\nHezkuntza arloko langileak Baionan mobilizatu dira\nFO, CGT eta FSU sindikatuek deituta, hezkuntza arloko langileak mobilizatu egin dira ekainaren 24an Baionako suprefeturaren aitzinean. Emmanuel Macron Frantziar Estatuko presidenteak bere proiektuak aitzinatzeko konfinamendua baliatu duela salatu dute.\nHaritz Larrañaga|2020/06/24|0 iruzkin Eguneratua:\nBaionako suprefetura aitzinean egin dute elkarretaratzea hezkuntza arloko langileek. © Guillaume FAUVEAU\n"Gehiegi da! Guk ez ditugu gure haserrea eta aldarrikapenak konfinatuko", ohartarazi dute FNEC FP-FO 64, CGT Educ’Action 64 eta SNUipp-FSU 64 sindikatuek Baionako suprefeturaren egoitzaren aitzinean ekainaren 24an egin duten elkarretaratzean, Naiz atariak jasotakoaren arabera. Osasun krisia aitzin zituzten eskakizunak oroitarazi dituzte eta Gobernu frantsesak konfinamendua bere "helburuetan aitzinatzeko erabili" duela salatu dute.\nOsasun krisia hasi zenetik hiru bider egokitu behar izan dituzte lan egiteko baldintzak hezkuntza arloan lan egiten duten eragileek. Maiatzaren 11 eta 18a bitartean ama eskola eta lehen hezkuntzako ikasleak hartzeko prestatu behar izan zituzten ikastetxeak. Ekainaren 2an, kolegioen txanda izan zen eta, neurri berriak iragarri zituen frantses Gobernuak. Azkenik, ekainaren 22an ikasle guztien derrigorrezko eskolatzea ezarri zen, eta ondorioz, berriz ere jardun bideak egokitzera behartuak izan ziren ikastetxe eta hezkuntza arloko langile guztiak.\n"Neurri berriak ezarri dira, aurrekoak bezain onartezinak, buruko min bat gehiago hezkuntza arloko langileentzat eta beste desastre orokor bat", nabarmendu dute sindikatuetako ordezkariek. Baionan bildu diren manifestariek salatu dutenez, Gobernu frantsesak "neurri kontraesankorrekin anabasa sortzearekin nahikoa ez, eta krisi sanitarioa baliatu du bere egitasmoak aitzinatzeko".\nHorrez gain, jasaten ari diren "presio hierarkiko onartezinak" salatu dituzte eta Blanquer ministroaren erreforma gaitzesteko ekintza sindikaletan parte hartu zuten kideen kontrako prozedurak bertan behera uztea eskatu dute, eta beste gauza batzuen artean, ezgaitasun egoeran diren ikasleei laguntzen dieten irakasleak onartuak izan daitezen "estatutu erreal bat" aldarrikatu dute. Irakaskuntza publikoan postuak ezabatzeari utzi eta beharrezko diren postuak betetzeko ere eskatu dute Hezkuntza arloko sindikalistek eta baxoa zein lizeoetako erreforma bertan behera uzteko aldarriak ere indarrean jarraitzen duela eman dute aditzera.


hezkuntza aurkezpena. Gernikako bakearen museoa fundazioa\nHasiera >> Hezkuntza >> Aurkezpena\nGernikako Bakearen Museoko helburu nagusia bake kulturaren zabalkundea da. Xede hau betetzeko, Hezkuntza arloak helburu hauek lortu nahi ditu:\nGernikako Bakearen Museoaren esperientzia positiboa eskaintzea.\nBake hezkuntza, balioetan heztea eta Museoaren gai historikoak (Gerra Zibila, Gernikako bonbardaketa, erbestea eta Gernika-Lumoren historia oro har) bisitariari (eskola-umeari, familiari, taldeari...) hurreratzea.\nBisitariak Museoaren gai nagusi bien inguruan (Historia eta Bake-kultura) pentsatu, hausnartu, balioztatu eta jardutera bultzatzea.\nHausnarketa, sentimenduak, sentsazioak eta ezagutzak esnaraztea.\nBake-kulturan eta historiaren ezagutzan heztea.\nGernikako Bakearen Museoko hezkuntza ekintzek proposamen multzo zabala eskaintzen dute, adin tarte desberdinei zuzendurik: haurrak, familiak, gazteak, nagusiak,...\nICOMek museoa honela definitzen du:\n"Museoa instituzio iraunkor bat da, irabaz-asmorik gabea, gizartearen eta gizarte-garapenaren zerbitzurako dagoena, jendeari irekia, herrien ondare materialaren eta herrien ingurunearen erakuskariak eskuratu, iraunarazi, ikertu, komunikatu eta erakusten dituena, azterlanak, heziketa eta aisia sustatze aldera".\nICOMek emandako MUSEOaren definizioan ondo erakusten denez, XXI. mendeko museoak oso kontuan izan behar du eta garrantzi handia eman behar dio gizartean -bere espezialitatearen barruan- heziketaren zereginari. Ma Inmaculada Pastor-ek "Pegagogía Museística" (Ariel Patrimonio, 2004) bere liburuan adierazten duen bezala:\n"... heziketa-lanak lehentasuna izan behar du museoen politikan, antolakuntzan eta funtzionamenduan. Museoen barne-dinamikak ardatz horren inguruan jardun behar du eta museoek gaur egungo gizartean duten esanahiak ardatz horretan oinarritu behar du".\nGernikako Bakearen Museoko Hezkuntza arloa irakasleek edo hezitzaileek izan dezaketen edozein arazo edo zalantza argitzeko prest dago.\nNahi duenak, tailerra egiteaz gain, museoa ere bisita dezake.\nKomenigarria da etorriko diren arduradunek Museoa aurretiaz ezagutzea eta ikasleak edo taldeko partaideak informatzea: nora goaz? Zer egingo dugu? Zer dago museo honetan? Zein lotura dago ikasten ari garenaren eta museoan aurki dezakedanaren artean?


'Geroa Bai' izena du Zabaltzen eta Nafarroako EAJren koalizioak - Euskal Herria - Berria\n'Geroa Bai' izena du Zabaltzen eta Nafarroako EAJren koalizioak\nUxue Barkos izango da zerrendaburua. Kongresura "Nafarroa anitzaren eta ezkertiarraren ahots propioa" eraman nahi dute. Amaiurren aldean "programa desberdina" dutela diote, baina ez dutela nahi harekin "konfrontaziorik". "Etorkizuneko proiektua da hau".\nKoldo Martinez, Uxue Barkos eta Manu Aierdi gaur, Iruñean. / I�igo Uriz/Argazki Press\nJoxerra Senar (Iruñea) -\n2011ko irailak 30\nZabaltzen, Nafarroako EAJ eta Atarrabia Taldearen Espainiako hauteskundeetarako koalizioak badu izena: Geroa Bai. Gaur goizean jakinarazi dute, Iruñean emandako prentsaurrekoan.\nUxue Barkos Zabaltzeneko kidea izango da Geroa Bairen zerrendaburua. Legealdi honetan Kongresuan diputatua izan da hura, Nafarroa Baitik, eta berriro aulkia lortzea "zaila" izango dela airtortu badu ere, diputatu bat erdiesteko xedea dutela esan du. Iruñeko zinegotzi izaten segituko duela ere adierazi du Barkosek (NaBaitik da), "proiektu berak baitira".\nGeroa Baiko zerrenda osatzear dutela iragarri dute agerraldian, eta dena osatutakoan emango dituzte izen denak.\nAralar NaBaiko kideak ezker abertzalea, EA eta Alternatibarekin azaroaren 20ko Espainiako Kongresurako eta Senaturako bozetarako koalizioa —Amaiur— sortzea erabaki zuela-eta Zabaltzen plataforma eratu zuten duela aste batzuk NaBaiko independenteek. Ezin izan diote, ordea, 'Nafarroa Bai' markari eutsi, Aralarrek erregistratua baitu. 2008ko Espainiako Kongresurako hauteskundeetan NaBaik 62.398 boto lortu zituen —herrialdeko bigarren indarra izan zen; aurrena UPN, 131.618 boto—.\nKongresura "Nafarroa anitzaren eta ezkertiarraren ahots propioa" eramateko asmoz eratu dute Geroa Bai, Barkosek adierazi duenez. Amaiurren aldean "programa desberdina" da Zabaltzen eta EAJren koalizioa, baina harekin "konfrontaziorik" ez dutela nahi azaldu dute.\n"Etorkizuneko proiektua da hau", esan dute.\nJoxerra Senar (Iruñea)\nBeldurrik ez Kongresuko lehoiei\nBozetarako akordioa sinatu dute UPNk eta PPk


Porlanezko lurraldea | begiradak | GAUR8\nBerriz ere, gertatzen ari da. Garabiek euskal herri eta hirien «skyline» edo profilak okupatu dituzte. Gaur egungo ekonomia-susperraldiaren irudikapen bilakatu dira, barne produktu gordinaren irabiagailu garaikide bihurtuta. Gertakari horren arrazoia hazkuntza gizarte-garapenarekin nahastu dugula da. Beste garai batzuetan, hirietako garabien presentziak gerrateen osteko suntsialdi egoeratik atera eta hasiera berri baten berrabiaraztea irudikatzen zuen. Izan ere, “eraikitze” hitza beste testuinguruetan erabiltzen dugunean etorkizuna egiteko proposamen sendo batekin erlazionatzen dugu, gai material edo immaterial bati erreferentzia eginez.\nOraindik ere eraikuntza sektorea gizartearen tresna eraikitzailea dela ulertzetik urrun gaude. Horregatik euskal ekonomiaren produkzio logikan sartu dugu eraikuntza sektorea; metalurgiako torlojuak, armagintza, azpiegiturak eta eraikinak zaku berdinean. Baina, behingoz, ikas dezagun: hormigoiaren ekonomiari eredu aldaketarik ezartzen ez badiogu, egun aberatsak eta urte pobreak etorriko dira. Eta larriena da bitartean lurraldea porlanezko bilakatuko zaigula; eta porlanezko paisaian ez da elikagairik hazten, ezta animaliarik bizitzen ere.\nArkitektura praktikan eta arkitektura irakasten dugunon artean, gure eginkizunak suspertzen dituen –edo suspertu ditzakeen– lurralde-ekonomia eta politika ez dira maiz eztabaidagai izaten. Eraikuntza sektorearen norabidearen gaineko hausnarketak irribarre izoztuak eta deserosotasunak sortzen ditu arkitektoon gremioan. Samurragoa zaigu eraikuntzako xehetasunak edo espazio eraikuntza baten sublimazioa elkarbanatu, komunean duguna mundu materikoa eraikitzean balego lez. Nola kuestionatu, lagun dituzun arkitektoak Airbnb enpresarako lanean badira? Edo nazioarteko hotel entzutetsu batentzat edo burtsan gora eta gora doan arropa denda batentzat lanean direla, nola krisian jarri arkitektura-lan bikain bat egiteko aukera? Arkitekturako giza-konpromisoa espazio atseginak lortzera mugatzea, baina, ez ote da autokonplazentzian jardutea, diot nik...\nEzbairik gabe, eraikuntzaren ekonomia sektoreak etorkizuneko lurraldean paper handia jokatuko du. Kontua da porlanezko lurraldea eraiki beharrean, klima aldaketak eragin ditzakeen hondamendiak ekiditeko eraikuntza nagusituko dela. Azken mendean asko, azkarregi eta gabezia handiekin eraiki da. Eraikuntzok energia subiranotasunerantz bideratutako eraikin izateko lanak egin beharko dira. Hiriak ere egokitu eta prestatu egin beharko dira klima aldaketaren erronkei begira –eta beraz plangintza beharrezkoa izango da–. “Eraiki” hitza osatzen joango gara: kenketaren operazioarekin, eraispenarekin, birnaturalizazioarekin lotuz. Porlanean aritzeko beste modu batzuk bilatzera behartuta izango gara, porlanezko bihurtu baino lehen. •


Xarameluak (2) - Txistu y Tamboliñ\nTxistu y Tamboliñ | 2012-07-17 12:27\nIdoiaren egunkaritik<?xml:namespace prefix = o ns = "urn:schemas-microsoft-com:office:office" />\nAtzo ikastolako aldageletan gertatutakoa ezin dut ahaztu. Futbol partiduaren ostean, dutxan geundela, esponjarekin bizkarreko lupetza kentzeko eskatu nion Onintzari eta berak gustura ekin zion, lupetza-tza- tza-tza kantatzen zuen bitartean. Orduan esponjak beherako bidea hartu zuen, ia ipurdiraino. Buelta eman eta esponja bortizki kendu nion eskuen artetik. Onintzak ez zuen zipitzik esan, une batez begira geratu zitzaidan eta ondoren burua txorroaren azpian jarri zuen ileko aparra kentzeko. Biana aitortu behar dut ez zela begirada lizuna izan ezta zikina ere, uste dut desioa antzeman niola Onintzari, nirekin zerbait egiteko gogoa. Lesbiana izango ote da?Amari galdetu behar diot.\nOharra: karranpa txiki bat sentitu nuen uzkitik aluraino. Uste dut gustatu zitzaidala. Ni ere lesbiana izango naiz?\nKezkatuta nago, alaba futbolean hasi denetik aldatu dela ematen du. Ez die mutilei begia botatzen eta emakumeen koketeria hori galtzen ari da, apenas makilatzen da eta. Esan nion ba gizonari. Kepa, uste dut ikastolako futbol talde hori matxorrez josita dagoela. Onintza, ile labur laburra duena, ez zait batere gustatzen. Eta orain Idoiaren galdera. Nola igarri neska bat lesbiana den ala ez?Zertara dator?\nOharra: andereñoarekin hitz egin behar dut. Onintza horrek tza-tza-tza behar du ipurdian.\nDutxakoak kezkatuta utzi nau. Noraino heltzen da nire obsesioa Beñatekin? Pentsatu nuen: Idoiaren eskuak Beñaten barrabilak ukitu ditu; beraz, esku horrek nire alua ukitzen badu, proiekzio bat eginda, Beñaten barrabilek nire alua ukitzea bezalakoa izango litzateke. Hori lortzeko, Idoia kilikatzea lortu behar nuen. Anuskari entzun nionez, Idoiak lesbiana planta dauka, totala. Baina auskalo! Agian oraindik ez da ausartu armairutik irteten, eta itxurak gorde behar ditu. Horregatik haserretuko zitzaidan esponja popa aldera eraman nuenean.\nOharra: probokazio-kontu hori izugarri gustatu zitzaidan. Neu ere lesbiana izango naiz? Idoiari esan diot ea lagunduko didan etxera mateko ariketak egiten. Eta berak baietz, etorriko dela! Gelan bakarrik gaudenean, berriro saiatuko naiz Idoiaren eskua hanka artera eramaten. Bakarrik pentsatuta, bero-bero jartzen naiz!\nLakasitoak maite ditut: ahora sartu eta gozo-gozo dastatu. Onintzak tarteka ekartzen dituen eskola-lagunak bezala: hamabost urteko lakasito tentagarriak. Nik abegi onez hartzen ditut guztiak, berba magikoak esanda: Lakasito, lakasito, txupeidazu gozoro ta polito! (azken berbak Mañukortaren intonazioaz esanda).\nGaur beste bat aurkeztu dit: Idoia. Zebrakume gozoa lehoi zaharraren aurrean! Erraza izan da alaba errekadu bat egitera bidaltzea. Eta ni, bitartean, zebrakumearekin jolasean hasi naiz. Etorri nire langelara, Idoia. Onintzaren argazki batzuk erakutsiko dizkizut, txikitakoak. Otzan-otzan etorri zait atzetik, baina nork asmatu gela barruan horrela erantzungo zidanik? Zurtuta eta urtuta utzi nau!\nOharra: serio hitz egin behar dut Onintzarekin. Horrelako lagunak arriskutsuak izan daitezke.


Gabonetako jai egunetan hondakin bilketa zerbitzuan aldaketak\nHasieraUdalaUdalbatzaGardentasunaDeialdiakOrdenantzak eta AraudiakBandoakAktakUdala OnlineTramiteak OnlineInprimakiakPostontziaBatzorde parte hartzaileakHezkuntza, Kultura eta Euskara BatzordeaZerga politika eta sozioekonomia BatzordeaKirol BatzordeaInternazionalismoa eta giza eskubideen batzordeaParekidetasunaren batzordeaHirigintza batzordeaGaztedia BatzordeaNekazaritza, Lurralde Antolaketa eta Ingurumen Sostengarriaren BatzordeaGizarte Zerbitzuen BatzordeaKomunikazio eta parte hartze batzordeaZerbitzuakTelefono interesgarriakHondakinakGarraioakBake epaitegiaLiburutegiaUdaltzaingoaGizarte ZerbitzuakKZ GuneaKontsumitzaileen BulegoaUdal ArgitalpenZer Ote?Plaza BerriHerriaBerriakOstatuakJatetxeakNola HelduJaiakHerriko ElkarteakLotura InteresgarriakArgazki BildumaBisita LiburuaIkastetxeak\tHerria Berriak Gabonetako jai egunetan hondakin bilketa zerbitzuan aldaketak\nAbenduaren 25 eta urtarrilaren 1a jai egunak direnez, bezpera gauean ez da bilketarik izango. Ondorioz, abenduaren 24an eta 31n (asteazkena) ez da papera-kartoia atera beharko. Horren ordez, abenduaren 25ean eta urtarrilaren 1ean (osteguna) ontzi arinez gain, papera-kartoia atera ahal izango da. Kuboa ontzi arinentzat erabiltzea proposatzen da eta papera kartoi batean edo paperezko zorroetan ateratzea. Bi egun horietako aldaketak izango dira bakarrak, gainontzean normaltasunez funtzionatuko du bilketa zerbitzuak.\tgoruntz bueltatu\tBatzordeak


EH Bildu Bilbok babesa agertu die enplegu publikoa sortzearen eta sendotzearen alde greban dauden langileei, eta oinarrizko zerbitzu publikoak desegitea kritikatu du\n| 2021-04-22 10:52:00\nEH Bildu udal taldeak babesa eta elkartasuna adierazi die enplegu publikoa sortzearen, aldi baterako enplegua finkatzearen eta hori pairatzen duten aldi baterako langileak sendotzearen aldeko greba egiten ari diren Udaleko langileei.\nEH Bildu udal taldeak salatu duenez, Bilboko Udalean ere aurrera egiten ari dira herritarrentzat funtsezkoak diren zerbitzu publikoak desegiteko eta pribatizatzeko bidean, eta adibide gisa aipatu ditu basozaintzako zerbitzua, SAMUR udal anbulantzia 010 eta Etxez Etxeko laguntza zerbitzua.\nGainera, esan duenez, Udal Gobernuak (EAJ-PSE) prekarietatea sustatzen du egiturazko lanpostuak aldi baterako enplegu planen bidez betez, eta bitarteko 400 langile baino gehiago daude Udalean. "Era berean, Udalak aholkularitza pribatuak kontratatzen ditu LPZak baloratzeko eta proposatzeko, eta horrek gardentasun falta dakar benetako lan beharrak aztertzerakoan", gaineratu du.\nHori dela eta, EH Bildu Bilbok adierazi duenez, langileekin batera lan egingo du zerbitzu publikoak hobetzeko, izan ere, salatu duenez, Udalean “aplikatzen ari diren politikek zerbitzu publikoak pribatizatu eta ahultzen dituzte, enpresa pribatuei mesede eginez eta zerbitzuaren kalitatea eta langileen baldintzak okertuz”. "Zerbitzu publikoen alde, enplegu publikoa sortzea eta finkatzea!"


Murrizketak ordezkapenetan — ELA Sindikatua\nPasa den ikasturte bukaeran, hitzarmen berriaren negoziazioa zela eta, gogor kritikatu genituen ordezkapenetan Hezkuntza Sailak egin nahi zituen murrizketak. Gogoratu beharrean gaude, hasiera batean, kasu guztietan astebete pasa bitartean ordezkapenik ez egiteko proposamena luzatu zutela. Sindikatu batzuen egin genuen presioak eraginda atzera pausoren bat eman zuten arren, langileentzat oso akordio txarra itxi zuten CC.OO eta UGTek babestuta. Horren ondorioa da, ia kasu guztietan, ordezkapenak aurrez egiten ziren baino egun bat beranduago egingo direla, Bigarren Hezkuntzan ordezkapena astebete pasa arte egingo ez delarik eta Lehen Hezkuntzan asbeteko mugan.\nOrdezkapenei dagokionez, hitzarmena bera oso eskasa izanik ere, Hezkuntza Sailak orain publiko egin dituen irizpide hauei jarraipen zuzena egin beharko diegu, izan ere, ikasturte hasiera tamalgarri izan baitugu eta irizpide murriztaile hauek beraiek ere apenas bete diren.\nHau gutxi balitz, eta berriki salatu dugun Funtzio Publikoko zuzendaritzatik atera duten instrukzioari jarraiki, bereziki salagarria gertatzen da berritzeguneetako ordezkapenak ez betetzeko erabakia hartu dutela, ikastordurik ez duten jangela arduradunanen hutsak hilabetetik gorakoak izatea aurreikusiten bada bakarrik beteko dituztela eta eskolaz kanpoko ekintzetarako hiru hilabete baina gehiagoko hutsunea aurreikusten bada soilik. Benetan tamalgarria!\nNoraino iritsi nahi dute Eskola Publikoari baliabideak kendu eta murrizketak aplikatzerakoan? Zein izango da hurrengo erasoa?\nGure artean hitz egin, informazioa banatu, kontrastatu, antolatu eta aurre egiteko prestatzen hasi beharrean gaude.\nBide hau jarraitzen badute, aurrean izango gaituzte!\nInformatzena irakurtzeko egin klik hemen\nUPV/EHUko sindikatuek eta ikasle elkarteek kalitatezko euskal unibertistate publikoaren aldeko adierazpena plazaratu dute\nELAk gogora arazi dio Hezkuntza Sailburuari LOMCEren aurkako borrokak ezin dituela murrizketak estali Itunpeko Irakaskuntzan mobilizazio jendetsuak Bilbo, Donostia eta Gasteizen\nHezkuntza egoera larriaren salaketa\nELAk gogora arazi dio Hezkuntza Sailburuari LOMCEren aurkako borrokak ezin dituela murrizketak estali Barrainkua, 13 48009 BILBO Tel: 944 03 77 00 / Egoitzak


Matthieu 2 - La Sainte Bible [Frantziako Biblia [Basque] 1571]\n&nbspyo cenean bada Iesus Bethlehem Iudeacoan regue Herodesen demborán, huná, Çuhurrac Orientetic ethor citecen Ierusalemera,\n&nbspoitela, Non da Iuduén regue iayo dena? ecen ikussi dugu haren içarra Orientean, eta ethorri gara hura adora deçagunçat.\n&nbspada regue Herodes ençunic hori trubla cedin, eta Ierusaleme gucia harequin.\n&nbspa bilduric Sacrificadore principal guciac eta populuaren Scribác, informa cedin hetaric non Christ sortzeco cen.\n&nbspa hec erran cieçoten, Bethlehem Iudeacoan, ecen hunela scribatua duc Prophetáz,\n&nbspa hi Bethlehem Iudaco lurrá, ezaiz Iudaco gobernadorén arteco chipiena, ecen hireganic ilkiren duc, Israel ene populua bazcaturen duen gobernadorea.\n&nbsprduan Herodes secretuqui Çuhurrac deithuric informa cedin hetaric diligentqui, içarra aguertu içan çayen demboráz:\n&nbspa hec Bethlehemerat igorriric, erran cieçén, Ioanic informa çaitezte diligentqui haourtchoaz: eta eriden duqueçuenean, iaquin eraci ieçadacue, nic-ere ethorriric adora deçadan hura.\n&nbspec bada reguea ençunic parti citecen: eta huná, Orientean ikussi vkan çuten içarra hayén aitzinean ioaiten cen, haourtchoa cen lekuaren gainera ethorriric gueldi cedino.\n&nbspa içarra ikussiric bozcario handiz boz citecen haguitz.\n&nbspa etchera sarthuric eriden ceçaten haourtchoa bere ama Mariarequin: eta ahozpez adora ceçaten hura, eta bere thesaurac desplegaturic presenta cietzoten estrenác, vrrhe, encensu, eta myrrha.\n&nbspa diuinoqui ametsetan aduertitu içanic ezlitecen Herodesgana itzul, berce bidez retira citecen bere comarcarát.\n&nbspada hec retiratu eta, huná, Iaunaren Aingueruä aguertzen çayó Iosephi, dioela, Iaiquiric har itzac haourtchoa eta haren ama, eta ihes eguic Egyptera: eta aicén han nic darraqueadano: ecen Herodesec bilhaturen dic haourtchoa hiltzeco.\n&nbspsephec bada iratzarri eta, har citzan haourtchoa eta haren ama gauaz, eta retira cedin Egyptera.\n&nbspa egon cedin han Herodesen finerano, Iaunac Prophetáz erran çuena compli ledinçát, cioela Egyptetic deithu vkan dut neure Semea.\n&nbsprduan Herodesec ikussiric nola Çuhurréz enganatu içan cen, asserre cedin haguitz: eta bere gendea igorriric hil citzan Bethlehemen eta haren aldiri gucietan ciraden haour bi vrthetaco eta behereco guciac, Çuhurretaric diligentqui informatu içan cen demboraren araura.\n&nbsprduan compli cedin Iaunac Hieremias Prophetáz erran vkan çuena, cioela,\n&nbspoza Rhaman ençun içan da, deithore eta nigar eta auhen handi. Rachel bere haourracgatic nigarrez egon, eta ezta consolatu nahi içan, ceren eztiraden.\n&nbspaina Herodes hil eta, huná, Iaunaren Aingueruä aguer cequión ametsetan Iosephi Egypten,\n&nbspoela, iaiquiric har itzac haourtchoa eta haren ama eta ioan adi Israeleco lurrerát, ecen haourtchoaren arimaren ondoan çabiltzanac hil içan dituc.\n&nbsparc bada iratzarri eta, har citzan haourtchoa eta haren ama, eta ethor cedin Israeleco lurrera.\n&nbspaina ençunic ecen Archelausec regnatzen çuela Iudean bere aita Herodesen lekuan, beldur cedin hara ioaitera: eta ametsetan diuinoqui aduertituric retira cedin Galileaco bazterretarát.\n&nbspa hara ethorriric habita cedin Nazareth deitzen den hirian: Prophetéz erran içan cena compli ledinçat, ecen Nazareno deithuren cela.


maiatza | 2016 | AGURAINEN, EGUNEROKOAN EUSKARAZ BIZI NAHI DUGULAKO, 75 ORDU EUSKARAZ. maiatza 2016 – AGURAINEN, EGUNEROKOAN EUSKARAZ BIZI NAHI DUGULAKO, 75 ORDU EUSKARAZ.\n16 maiatza, 2016 aguraineneuskaraz Utzi iruzkina\nAzarora begira 200 norbanakok euskara eguneroko esparru guztietara zabaltzeko konpromezua hartzea da helburu, euskaraz bizitzeko gogoa adieraztea. Hori lortu nahian zabalduko ditu ateak ostiralero egoitzak.\nAGURAINEN 75 ORDU EUSKARAZ herriko kaleetara atera dugu\n8 maiatza, 2016 aguraineneuskaraz Utzi iruzkina\nMaiatzaren 6an, ostiraleko poteoarekin batera AGURAINEN 75 ORDU EUSKARAZ zer den azaldu diegu aguraindarrei. Esperientzia berria da hau eta ondo azaltzeko asmoz hiru informazio gune ipini genituen. Herritarrak hurbildu dira, zer den eta nola parte har dezaketen azaldu diegu.\nEgitasmo honek euskaldunak aktibatzea du helburu. Azaroaren 8, 9, 10 eta 11n euskaraz bizitzea proposatzen dugu, edonon eta edonorekin, egunerokoan. Horretarako euskaldunen jokabide aktiboa beharrezkoa da. Lau egun horietan parte hartzaileak lotzeko asmoz NIK75 kanpaina martxan ipini dugu. Horretarako prest dagoen euskaldunak adierazpen bat sinatzen du. Ostiralean lehenengo NIK75 parte hartzaileek sinatu zuten, erabakia hartu zuten. Norbanakoen hautuan oinarritzen da 75 ORDU EUSKARAZ, baina izaera kolektiboa du proposamen berri honek, eta horrek emango dizkigu ziurtasuna eta babesa.\nNIK75 parte hartzaile guztion jokabide aktiboaren bitartez euskara erabiltzeko eta ezagutzeko gogoa indartu nahi dugu.


Urritasuna duten pertsonen enplegua % 7 hazi da EAEn – OVES-GEEB\nUrritasuna duten pertsonen enplegua % 7 hazi da EAEn\nUneko orria Urritasuna duten pertsonen enplegua % 7 hazi da EA...\nGaur egun, urritasunen bat duten 7.118 lagunek egiten dute lan EHLABE elkartearekin bat egiten duten enpresa edo proiektuetan. Beste 117, berriz, enpresa arruntetan ari dira lanean.\nEAEko ekonomia % 2,8 hazi da 2015ean, eta enplegua % 1,7Hazkundeak ez duela enplegua igotzea lortzen ohartarazi du EHUkEnplegua sortzeko denbora beharko dela ohartarazi du lehendakariak. Urritasunen bat duten pertsonen "enplegu-mailak goranzko joerari eutsi dio, kolektibo hau lan-munduan txertatzeko dauden zailtasunak oraindik oso agerikoak izan arren", Euskal Herriko Lan Babestuaren Elkarteak (EHLABE) gaur nabarmendu duenez. % 7 hazi zen iaz urritasuna duten pertsonen enplegu-tasa, 2014ko datuekin alderatuta. Egun, urritasuna duten 7.118 lagunek egiten dute lana EHLABE elkartearekin bat egiten duten enpresa edo proiektuetan. Beste 117, berriz, enpresa arruntetan ari dira lanean.\nEHLABE elkarteak 13 erakunde eta EAEko hiru lurraldeetan kokatutako ehun enplegu-zentro baino gehiago batzen ditu, eta 2015eko balantzea egin du gaur, prentsaren aurrean. Bertan, elkarteko arduradunekin batera, Angel Toña Eusko Jaurlaritzako Enplegu sailburuak hartu du parte.\nToñak adierazi duenez, "gizarte bat benetan oparoa dela esan ahal izateko, nahitaezkoa da herritar guztiek ondasun material eta immaterialez, hezkuntzaz, prestakuntzaz, lanaz, kulturaz, aisiaz eta abarrez profitatzeko aukera izatea".\nPablo Moratalla EHLABEko koordinatzaileak esan duenez, "bi urtetan % 15eko hazkundea izan dugu, eta 2016an ere antzeko joera espero dugu".\nHazkundearen arrazoiak, Moratallaren arabera, "sektore tradizionalen, bereziki, industria eta zerbitzu sektoreen aprobetxamendua eta enplegu-nitxo berrien garapena" dira.


Kanpai-joleak | Juane, Arientzako kanpai-jole eskolako bloga\nCastellar de N´Hug (Bartzelona)\nPosted on 8 ekaina, 2019 by kanpaijolea\nNafarroako ezkilazainek gonbidatuta , maiatzaren 25ean, Lakuntzan izan ginen. Gorka eta Julen Arientzako Juane kanpai jole eskola-ko ordezkari\nEguraldi aldetik, egun hotza izan zen, maiatza izateko zer esanik ez, baina hasieratik lagun arteko berotasuna izan eta sentitu genuen.\nHamarretakoan ez ginen oso puntualak izan, baina ala ere denboraz iritxi ginen, zerbait baino gehitxoago barruratzeko: tortilla, gazta eta txorixo erreak ogi eta ardoarekin lagunduta. Jardunaldiaren hasiera horrela zeukaten pentsatuta eta.\n11:00etan eliza barrura sartu ginen, eta bertan, sortu berri den Nafarroako ezkilazainen elkartearen lehenengo asanblada egin zuten, gonbidatuok lekuko edukita. Bertan tramitazioen berri, bazkideen zerrenda eta batzordea osatzeko boluntarioak aurkeztu ziren. Galderetarako ere izan zuten tartetxo bat.\nBertan baita,ondare immaterialez arduratzen diren Nafarroako gobernuko ordezkariek ere eman zuten beraien lanarenen berri. Ondare horretan daude eskuz jotako kanpaiak ere, eta apirilaren 22tik, goragotik,(Madrilgo legeditik) dagoeneko babestuta ba daude ere kanpai, kanpai joaldi eta kanpai-jole inbentarioak egin beharra azpimarratu zuten.\nOlaztikoak deituta, beste historialari bat ere jardun zen kanpaien garrantziaz.\nElizakoak bukatzeko Tomas Ganboa, 78 urteko Arruazuko kanpai jole apartari idatzitako txapel eder bat jantzi eta elkarteko ohorezko lehendakari izendatu zuten.Pozik ikusten zen gizona.\nBilera bukatutakoan, kanpora atera ginen Lakuntzako kanpandorre aurrean taldeko argazkia ateratzera, bertan Ondarru, Amurrio, Ixona, Arientza, eta Ezkaraikoak egon ginen nafarrei lagun egiten: Lakuntza, Olazti, Altsasu, Arruazu, Uitzi, Santacara, Allo, Iruña, Artajonakoak besteak beste. Biharamuneko nafarroako egunkarietan ere izan zuen honek bere tokia.\nGero kanpandorrera igo ginen kanpaiak astintzera. Kanpandorrea, zabala da, Oiartzungoa gogoratu zigun momentu batetan, bertan 40 lagun erraz egon daitezke batera. Sorua egurrezkoa eta iparraldera begira 940 eta1232 kilotako romana erako bi kanpaitzar dauzka, zirrikituak oholez tapatuta kanpai hotsen kalterako baina jolearen onerako seguruenik. Mingainak ere oso astunak gu ohituta gaudenerako. Eki aldera, elizako teilatu aldera ba ditu beste bi kanpai, eskila erakoak, askoz arinagoak baina errazegi mugitzen direnak katetik tira eginda jotzerakoan. Bosgarren kanpai bat ere ba dauka kanpandorre honek punta puntan, teilatutik kanpo, kanpotik ikusi ba genuen ere eskuz jotzeko ez dute erabiltzen.\nLehenena jotzen Tomas Ganboa izan zen, eta ondoren besteok joan ginen ahaleginak eginez bata bestearen atzetik,. Bertakoak, emakumeak ere bai, txukun moldatzen ziren, luze joaz gainera, ohituta nonbait mintzar horiekin. Gu berriz ez hainbeste, letxuga kanpaia zertxobait baina gure errepikekin ezinean aritu ginen. Dena dela gure ibilbidean ba dugu beste kanpandorre bat gehiago bertan jo dugula esateko.\nHorkoak eginda, herrian tragu pare bat edan eta gero, bazkaria kultur etxean izan genuen, nik uste 80 bat lagun elkartuko ginela bertan. Postretan soinua eta kantak ere ez ziran falta izan ez eta oroigarri bana guztiontzat: “Lakuntzako Errepikak” cd-a non dagoeneko gure artean ez dauden herriko kanpai joleei grabatutako hainbat joaldi jasota dauden.\nDatorren urterako ere nafarrak izendatu dute utzi zuten Lakuntzari erreleboa hartuko dion herria. Santacara. Ea bertan ikusten garen.\nZabaleko Joxemari eta Etxebarriko Patxi\nPosted on 19 martxoa, 2019 by kanpaijolea\nKanpaietan gabiltzanetan, gure kanpaien hotsa noraino joaten ote den pentsatzen gelditzen gara askotan. Urrutira bai, inguruko auzoetaraino, ez dago zalantzarik, baina bailarako beste aldetik entzuten ote dira gure kanpaiak? Beste erreka zulo hartatik inoiz entzun ote da Arientzako kanpairik?.\nArientzako eleiza, 1955/03/19, Indalecio Oyanguren,\nFrancesc Llops adituaren esanetan kanpai hotsa, argi gutxi , edo ia ilunetan, hezetasun handiko eta haizerik gabeko egunetan entzuten ei dira hobekien. Baita urrutiagotik entzun ere.\nAla izango da, ez dut zalantzan jartzen baina izango da beste zerbait ere Arantzazuko kanpaiak, Izurietatik entzun ahal izateko adibidez, nahiz eta zuzenean izanda ere hamaika kilometrotatik gora dauden.\nIzurietan holakorik entzutea gaur ezinezkoa dela esango nuke, egungo soinu/zarata kutsadura gehiegizkoa dela deritzot… eta eskasa berriz kanpaiak entzuteko gogoa eta sentsibilitatea.\nBenetan gertatutako pasarte bat bada, erabat hunkitu izan nauena; beste sasoi batzuk izan zirenen erakusle ere izan daitekeena.\nJoxe Mari Zabalekoa, eta Patxi nire aitajauna feria mutilak ziren. Hilero bigarren eta laugarren egubakoitzetan Arrasateko ferian elkartzen ziren horietakoak. Egun seinalatuak eta galdu ezinezkoak besteak beste bi gizonontzat.\nZabale baserria gaur egun\nZenbatean saldu ote den pinudi hura, okelaren gora beraz, ez dakit zenbat erralde pisatu zituen txekor hartaz edo hobari bila trukatu behar izan zuten idi paretaz berba egiteko aukera izango zuten.\nEta zergatik ez traturen bat egin edo besteek nolakoak egin zituzten jakiteko aprobetxatu, hurrengoan etxekoak bideratzea tokatuz gero, jakinean egoteko behintzat.\nArratsaldea, afari-merienda mokadutxoarekin bukatzen zuten, tabernaren baten mahia baten bueltan, beste baserritar batzuk ere lagun zituztela, tripakiak janez askotan, kafea eta kopatxoarekin lagunduta, elkarrizketa luzean, ilundu arte .\nBeste denok letxe urteetan ere aurreratzen joango zen Patxi eta horrela esan omen zion behin Joxe Mariri: “Ni luzarorako ez nauk izango, eta hiltzen naizenean ez daukak hiletara etorri beharrik, kanpaiek entzuten ba dituk pater noster bat errezatu esak eta nahiko izango duk”.\nPatxi ikasginen, bere semeak Jesus eta Patxirekin\nPatxi hil zen eta hau, handik urte batera edo bira Joxe Marik nire anaiari kontatutakoa da. Eta gainera esan zion, egun hartan, 1976ko urtarrilaren 7an, inoiz gutxitan entzuten ba dira ere, Zabaletik, Bedoñako zulotik, berak Arientzako hil kanpaiak entzun zituela eta segituan jabetu zela bere feria-lagunaren heriotzaz.\nGeroztik zenbat bider irudikatu ote dut neure buruan, gurdi bide eta estrata zahar lokaztuen garai hartan Joxe Marik bere lagunaren hil kanpaiak entzun zitueneko momentu hura, Feria egun hartan Patxik esandakoa gogoratu arazi zion eguna.\nALLO 2018-ko maiatzak 26\nPosted on 8 azaroa, 2018 by kanpaijolea\nJuane Arientzako Kanpaijole Eskolakook Allon egon ginen maiatzeko azken astebukaeran bertatik jaso genuen gonbidapenari kasu eginez. Nafarroako kanpaijoleek urteroko elkarteratzea ospatzen zuten bertan eta Nafarrak ez ginen kanpaijole batzuk ere bertan egon ginen gure parte hartzea eskeiniz.\nOraingo honetan Mikel eta Gorka izan ziren Arientzako Kanpaijoleen ordezkari gisa bertaratu zirenak. Bidaian euri jasa izugarriak arrapatu zituen arren, bertara heltzean auto barruan 10 minutu egonda gero atertu zuen, norbaitek Horeixena edo Tentenublo jo balu bezala.\nHamarretarako iragarrita zegoen gozaria dastatzera joan ziren bertako kultur etxera. Hirugiarrea eta txorixoa brazan erreta, patata tortilla, patata prijitu eta olibak besteak beste, gustora jan zituzten ardo eta freskagarriez lagunduta.\nApurnaka kanpaijole gehiago agertuz joan ziren, batzuk aspaldiko ezagunak, beste batzuk igaz Olastin ezagutu zituztenak, beste batzuk entzutez ezagunak zirenak eta ezezagun batzuk handik aurrera ezagun bihurtuko zirenak.\nGozariaren ostean Alloko herria bisitatu zuten Historian Doktorea den Elba Ochoa Larraonaren eskutik. Harlanduz eginiko etxe dotoreak dauzkan herria da Allo, Jauregui eta Jauntxoen etxe ederrak dituena. Baita udaletxe, ermita, eleiza eta gurutzbide garrantzitsu bat ere, bere aterpe ta guzti, gasteleraz humilladero esaten diotena, herrian sartzean bertan belaunikatu beharra zutelako bisitariek.\nHamabiak ingururako eleizara gerturatu zen ibilaldia. Eleiza izugarria eta dotorea barrutik, erretablo ederrekin, koroan organo izugarriarekin eta lehioz inguratutako kupularekin. Baina dirudienez, hain eleiza ederra eginda diru denak gastatu zituzten eta kanpandorrea egiteko ez zitzaien dirurik gelditu eta pareta batean kokatu behar izan zituzten kanpaiak. Kanpai ederrak egia esan, egurrezko uztarri zaharrekin.\nKanpaijoleen momentua iritxi zen. Txandaka igo behar izan zuten kanpaijoleek eta ikusleek, hamarreko taldeetan, segurtasuna bermatu aldera. Mikel lehen txandan igo zen eta Gorka bigarrenean eta kanpaijole denak bezala, etziren kanpandorretik atera joaldiak bukatu arte. Hasiera buelta kanpaiekin eman zitzaion, eurek bandeo esanten dioten arren. Kanpai bakarra jartzen dute bueltaka bi lagunen artean eraginda eta bestea bueltaka balebil bezala simulazioa eginez jotzen dute. Luzaroan jo zuten bandeoa, kanpaijoleak txandakatu arren kanpaiak bueltaka mantentzen zituztelarik. Bakoitzak nekatu arte joaz eta atsedena hartuta gero, berriz animatuz. Momentu posgarriena Mikelentzat, Ezkaraiko Gonzalokin batera bueltaka jo zituenean izan zen. Luzaroan eragin zioten kanpaiari, gustora biak ere.\nGorka eta beste batzuk aldiz, errepikak jotzeko aukerarik egongo zen zai zeuden. Antolatzaileak igerri zion Gorkari bere ardura eta baietzko keinu batez jakinarazi zion beraientzat ere egongo zela aukera. Handik gutxira errepikak jotzen hasi ziren, Artajonako Benito Linzoain eta Iñaki Altuna, Lakuntzako Angel Alegria, Olaztiko Jesus Solas, Iruñeako Migel Bañales, Ezkaraiko Gonzalok tentenublo jo zuen, gure taldekide den Mikelek Bolibarko errepika jo zuen eta Letxuga kanpaia eta Arientzako errepikak jo zituen Gorkak. Gero berriz bandeoarekin jarraitu zuten amaigabeko joaldian.\nKanpandorretik jetxi eta herriko tabernetatik errondan ibili ziren jota abeslariek eta soinujoleek lagundurik. Izugarrizko giro onean ibili ziren, jota abeslariak ez dira oso ezagunak gure inguruetan baina benetan giro ederra jartzen dute beraien ahots indartsuarekin eta joten bertso erakargarriekin.\nHorrela ibili ziren bazkalordua iritxi arte. Berrogeita hamar lagun inguru galditu ziren bazkaltzera, elkar ezagutu eta elkarren arteko esperientziak eta jakituria trukatzeko aukera ederrean. Bazkari ederra, serbitzu hobea, lagunarteko giro sanoa eta bazkal ostean berriz jota kantariak. Opariak ere banatu zituzten, zapi gorri bana eta estainozko kanpaitxo txiki bat bertako eguna gogoan izan zezaten.\nBeste momentu garrantzitsu bat falta zen eta antolatzeileek esan zutenez, mahaitik etzen inor mugituko datorren urterako beste herri antolatzaile bat aukeratu arte. Aukeratu baino, norbaitek bere burua aurkeztea izan zen egia esan eta bazkal ostean jendea ausartago egoten denez, Lakuntzako lagunak agertu ziren ardura hartzeko prest. Lanak bukatutzat emanda, etxera bueltatzeko momentua iritxi zen.\nPosted on 7 ekaina, 2018 by kanpaijolea\nAsteartean ekainak 5ean herriko neska mutikoen bisita izan dugu kanpai jole eskolan. Egun haundia guretzat\nEguraldi kaxkarrari aurre eginda Aretxabaletako Algara ludotekakoen eskutik 25 bat mutiko eta neskatila adi egon dira Gorkaren azalpenak entzuten, eta baita bere joaldiak bereizten.\nSokatik tira eginez kanpaiak jotzeko aukera ere izan dute. Mila esker zuen bisitagatik, atsegina da herrikoak ere guregana gerturatzea.\nPosted on 26 maiatza, 2018 by kanpaijolea\nMaiatzaren 20-an, Arubulun antolatutako ospakizunera urbildu ginen Juane Arientzako Kanpaijole Eskolako ordezkariok. Han elkartzearen arrazoia bakarra izan arren, ekintzez betea zegoen goizez egin beharreko egitaraua.\nOspakizun nagusia Arbuluko Indartsuaren iturriaren inaugurazioa zen. Dirudienez bertatik hartzen zuen ura Juan izena zuen Arbuluko Indartsuak eltze bete ur, baba beltzak egiteko eta badirudi horixe zela bere indarraren arrazoia, zenbat gure baba beltz jatea. Bertan zegoen bere oinordeko bat eta baita iturria berrizten ibilitako boluntarioak ere. Iturritik herriak duen kultur eraikiñera joan ginen luntxa eta lagunen konpañiaz disfrutatzera eta ospakizunei amaiera ematera.\nBaina egunaren berri emango dugu hasieratik, hau da, goizean goizetik. Ipar martxa egon zen aditu baten laguntzarekin. Udaberria izaki, berde berde daude arabako paraje hauek eta goizeko freskuran ederto ibili ziren bastoiak lagun zituztela. Gero elizan ikusgai zeuden gabonetako belenen erakusketa ikusi ahal izan zuten hara gerturatu zirenak, baita elizaren bitxikeria artistikoak ere. Adituak ez garenok ez gara konturatzen bitxikeria hauen garrantziaz baina hortarako zegoen gonbidatuta “Erdi Aroko Araba” elkarteko ordezkaria. Aipamen berezia merezi dute oraindik zutik dagoen lehengo eliza zaharraren orman aurkitutako margoak, esanahi ezezagunekoak baina hamaikagarren mendekoak izateak ematen dien garrantziarekin. Zapaian, santu, martiri eta jauntxoen irudiak, urrez eta silarrez dotoretuak eta albo batean Arbuluko jaunak, herriaren izena hartu zutenak edo herriari izeman eman ziotenak, zeinek daki. Beraiek emandako diruarekin berreraiki zen eliza eta esker ona azaltzeko edo agian beren boterearen adierazpen izan zedin, beraien irudiak, ez santu eta martirien kokapen pribilejiatuarekin, biana bai guzti horien aldamenean.\nJarraian Toti Martinez de Lezeak hartu zuen txanda. Aurrekoaren seriotasunari amaiera emanez, bere umore onez guztion barrea eragin zuen. Arabako alde hartako mitología istorioak kontatu zizkigun, Arbuluko Indartsuaren ekintzak, umeentzako ipuinak balira bezela eta euskal herri osoko mitologíaz. Emakumearen garrantziaz eta sorginak etziren sorginen sorginkeriekin ere, arritu gintuen. Amaieran nire ustetan berak esandakoen artean garrantzitsuena zena esan zuen, istorio mitologikoak, euren hasieran, benetako erroa dutela. Gerora sutondoan nagusiek umeei kontatzen zizkienean aldatuz joaten ziren, gauzak gehituz, zirena baino handiago egin eta denbora pasa ahala mitoetan bihurtzen dira. Eta zera gomendatu zigun, guk ere istorioak kontatu, eraldatu, exageratu eta behar bada hemendik bosteun urtetara mitología bihurtuak izango dirala. Baina nere ustetan hori gertatzeko aurkari gogor bat daukate gaur egungo istorioek, irrati, telebista, internet, sare sozialak… guzti horiek eragosten dute sutondoko, gau hotzetako kontakizuna.\nGorka, Arbulun kanpaiak jotzen\nBukatzeko, gu bertara eraman gintuenaren txanda etorri zen: kanpai joaldiak. Etzen ekitaldietan garrantzitsuena, bat gehiago baizik. Oikoa izaten den moduan, batzuk kanpandorrean eta beste batzuk behean, kanpai eramangarri txikiagoekin. Nire ustetan joaldi motela izan zen nahiz eta jendeari erakusteko asko balio izan zuen. Motela, joaldi monotonoak zirelako, xuhurrak hain zuzen ere. Auzokanpaia, angelusa, sukanpaia, hilkanpaia, agoniakoa, odeixena… Denak esanguratsuak baina jai giroa falta zutenak, joaldi berriemaile, elkartzeko deialdia egiten dutenak baina ez jai edo ospakizunetarako abixua ematen dutenak. Lau lagun egon ginen kanpandorrean eta nik, gure joaldi ezagunena jo nuen, Letxuga kanpaia. Joaldi gustietan erritmo gehien izan zuena, alakotxea bait da gure letxuga kanpaia, simplea baina alaia, musikala, erritmoduna. Besteak jotzen ikusita, bazirudien nahiko kanpai deserosoak zirela. Alanbrezko malla bat bait zeukaten usoak ez sartzeko eta sokak etzirudien ondo jotzeko moduan zeudenik, gainera aldez aurretik probatzeko aukerarik ere ez genuen eduki. Baina jotzen hastean, ondo moldatu nintzen eta errepikak ere, aukera izan ezkero, ondo joko nituela iruditu zitzaidan. Baina esan dudan moduan, etzegoen jai errepiketarako aukerarik.\nHandik denok batera eta kalejiran, Arbuluko indartsuaren erraldoia lagun genuela, buruhaundiekin eta trikitilariekin batera, iturri ondora joan ginen goizari amaiera ematera eta kontakizun honen hasiera izan den ekitaldia hastera.\nPosted on 15 maiatza, 2018 by kanpaijolea\nGuk behintzat aurretik ez genuen pentsatuko elkarrekin lotzekoak izango ginenik, baina zelan diren gauzak, horrela suertatu da.\nKontua da Tarkovskik bere hainbat filmetan, kanpaiak eta kanpai hotsak sartu zituela. Itxura denez horren bila joaten zen modu eta momentu egokietan bere pelikulak ederragoak egiteko.\nDonostiako Tabakaleran, Elias Querejeta, zinema eskolaren jardueren barruan zinemagile errusiar honen inguruan hainbat jardunaldi antolatzen dabiltza: “Andrei Tarkovskiren lezio galduak” deritzonak. Zinema ensaioak dira.\nBa omen dituzte , gizon honen 80 ordu pasa irauten duten ahots grabazioak, bere jakituria edo bere zinema lanak azaltzen dituztenak, eta horrek ematen die hainbat ikasgai osatzeko adina material. 2018ko maiatzak 12koa 2. lezioa izan da.\nIkasgai hori argitzeko behar gintuen, Xabier Erkiziak, kazetari, musikari eta komunikatzaileak, eta gu joan egin ginen.\nZ aretoa beteta eta ilunpetan , esandako irakaspenak errusieraz entzuten genituen denboran, pantailan horren itzulpenak irakurri ahal izan genituen hasieran. Gero zinema kritikariak ziren gizon eta emakume batek, zinemagile honen eta kanpaien eta zine munduaz hitz egin ziguten.\nOndoren zinema zuzendari honen, eta modu batean edo bestean kanpaiak agertzen diren, 20 filma ezberdinetatik ateratako filma zatiz osatutako muntaiatxo bat eman zuten pantaila handian. Hau bukatzeaz bat eta segidan etorri zen gurea.\nMinutu bateko isiltasunaren ondoren hasi ziren Luis Buñuelen jaioterria den Calandako aste santuetako danbor hotsak (grabatutakoak). Bolumena topera, aretoan ez zen besterik. Bostgarren minutuan edo han ezkutuan kokatuta geneuzkan kanpaietan hasi zen Mikel, suabe lehenengo eta topean geroxeago danborrekin batera, tarte batera sartu zen Gorka jendearen ikusgai zeuden kanpaietan gauza bera egiten.\nBeste 3-4 minututan denak batera jarraitu zuten, fuerte eta kanpai jole bakoitzak nahi zuena jotzen. Bat batean danbor hotsak isildu zirenean kanpaiak bakarrik jarraitu zuten.\nPixkanaka ordena batera sartu eta geure joaldiak direnen inguruan, kanpai-jole bien arteko elkarrizketa sortu zen kanpaiekin, horretan jardun zuten luzaro, tartean isiluneak ere sortzen zirelarik. Bukaerara ezkutuko kanpaiak isildu ziren aurrena eta agerian zeudenak bueltaka eman zituzten azken kanpaikadak.\nGuztira hogei minutu Arientzako kanpai-joleak zuzeneko jardunean arte garaikidearen puntako zentro horretan, Tarkovskiri bere ikasgaietan lagunduz. Arientzako kanpaietan ikasitakoak balio izan digu horretarako ere.\nTxaloak jaso ondoren Xabier Erkiziak jende aurrean egindako galderei ahalik eta txukunen erantzun genien.\nKasualitatea ez bada ere orain dela zazpi urte, Atxabaltan antolatu genituen jardunaldietan Tarkovskiren “Andrei Rublev” filma eman genuen Arkupen. Ordurako ere izango zen elkartzen gintuen kanpai konturen bat.\nPosted on 24 apirila, 2018 by kanpaijolea\nHona hemen egun horretako bideoa, Entzuten dena, Letxuga kanpaia da.


Badatoz trikili-trakala! - Orio - Karkara.eus\nLera taldea 2015-12-22 13:35\nPasa dira zazpi udazken Arkupekoekin eta Txurrumuskikoekin lehenengo bilerak egiten hasi ginela. Izan ere, Arkupekoei zor genien Olentzerok herrian presentzia izatea. Haien meritua zen jentil ikazkina Gabon-gauero gure herri horira etortzea. Horregatik erabaki genuen, merkatariengana hurbiltzea.\nFesta borobiltzea zen hasierako enkontru haien asmoa. Olentzerorekin batera Mari Domingik ere plazan presentzia izatea. Bide batez, joaldunei, sorginei eta neguko solstizioan agertu zitezkeen gure mitologiako beste pertsonaiei lekua ematea. Eta pertsonaia guztiei magia piska bat ematea, misterio punttu bat. Eta horretan hasi ginen, Arkupekoei eta Txurrumuskikoei ideia gustatu, eta, lankidetzan, elkarrekin.\nEta lehenengo bi urteak hala eman genituen, trikili-trakala. Olentzerorekin batera plazako txapelaren azpiko txabolan izan zen Mari Domingi. Haurrek eskutitzak eman ondoren agertu ziren joaldunak eta sorginak. Modu xumean, baina aldaketa txikia egin genuen. Pozik geratu ginen.\nHirugarren urtean, ordea, etorri zen benetako aldaketa. Antolaketarako jende gehiago animatu zitzaigun eta pertsonaia gehiago festan sartzea erabaki genuen. Tartean ziren aurreko urteetakoez gain Mari, Basajaun, Otxoteko gizonak, artzainak, galtzagorriak, idiak, astoak, zaldiak, untxiak… Emaitzarekin oso gustura geratu ginen. Buruan genuen irudi hura gauzatua ikusi genuen. Otsagabian, Donostiako Antiguan eta beste hainbat tokitako irudi haiek gurera eta gure erara ekarri genituen.\nLaugarren urtean Ostargikoen txokoan sorginentzat txapelak egin genituen. Emakumeak aritu ginen, heldu eta gazte, txapelak itxuratu eta josten. Batzuk gaijartzaile lana gehiago ezin zuten, joste lana baino baina… –kar, kar, kar, kar–. Mariri ere lera moldatu genion. Lera baita Mari gure Jainkosaren tronua. Eta urteroko karteletatik logoak kendu genituen. Gure festa elkarteena, eragileena baino, herritarrona bihurtu baitzen. Ustekabean eman zen bilakaera izan zen azkenengo hori. Benetako intentziorik gabe jende anitza, ezberdina, elkartu ginen helburu berarekin.\nEta hala eman ditugu beste bi Gabon, aipatu moduan. Eta udazkenak aurrera, aurtengoa izango dugu zazpigarrena. Eta pertsonaia berria izango dugu gurekin: basanderea. Eta agertuko gara herrian, izango gara plazako jendartean eta desagertuko gara Gabon-gauaren iluntasunean. Herritar anitzak, herritar asko helburu berarekin: euskal pertsonaiak Gabon-gauean Oriora ekartzea. Herritar langileak, borondatezkoak oso, eta aurten ere beharko ditugunak. Aurtengo udazkena ere joan da eta negua iritsiko zaigu solstizioarekin batera. Gau luzea kalean ospatuko dugu bihotz-bihotzez maite dugun festa eginda. Gurekin gozatu nahi? Badakizu nor garen, etorri eta goazen elkarrekin trikili-trakala!


Bigarren kapituluan, Fisikaren txanda.\nEgia esan ez dut oso kontu barregarririk gogoratzen Joserra Etxebarriak ematen zigun klaseez. Fisika ikasi genuela bai, UEUko liburuska famatuak baliatuta besteak beste, eta igogailuei buruzko hamaika ariketa eginda ere bai. Bestalde, irakaslerik ezagunenetakoa zen, bere jarduera politikoaz gain (inoiz "mitin" txikiren bat ere bota zigun oholtza gainetik; egun batzutan atxiloturik egon zen), ibilbide luze samarra zuelako, besteak beste publizitate kanpaina batean ere agertu zen, Anaitasuna aldizkarian oker ez banago "fisika nuklearra euskaraz? bai jauna" izenburupean, garai hartan Suarez politikariak esandakoari erantzunez.\nAzterketek, gainera, Sailekoek gazteleraz jarritakoen berberak behar zuten izan, ez omen ziren gure harremanez fidatzen. Zeren eta sarritan bazkaltzen genuen elkarrekin ikasle eta irakasle batzuek Elorduitarren baserrian, Martiartu ondoan; jakina, jende ugari eta behin baino gehiagotan mahai berean elkartzen ginen.\nHala ere, badut egun batean Joserrak luzatutako galdera bat oraindik erantzuteke dudana. Eta maiz gogoratzen dut gainera. Euriarekin eta azalerarekin du zerikusia: nola bustitzen gara gehiago euria denean, astiro joanda edo korrika bagabiltza? Biziki eskertuko nuke baten batek erantzuna emango balit; seguru askoz lasaiago ibiliko nintzatekeela mundutik, euria ari duenean batez ere :-D\nArgazkia, AIKOR webgunetik jasoa\nJoan den mendean Leioan (I), biologiari eskainia\nEtiquetas: euskal lerroak abian euskaraz joan den mendean Leioan Joserra Etxebarria recuerdos oroitzapenak UPV EHU\nHau ezustekoa! Txurrukaren gonbita jaso eta aspaldiko kideak ikusiko nituela onartzen hasita nengoen, udaberri aldera edo; baina uste baino lehenago hasi gara saltsan, ikusten dudanez. Joxerraren galderak komentatzen hasia zarela ikusita, nik ere buruan darabilt kontu bat: Xabier Insaustik esan zion Joxerrari, azterketa batean, ariketa batean datu bat falta zela: zer eta ate birakari bati itsastsita bera ere bueltaka zebilen euliaren masa! Oraindik dut buruan Joxerraren etsipena!\nAy, zelako denporak haiek! Nork ez ditu gogoratzen euriarena, euliarena eta ardatzetan, planuetan, sarritan biraka,kokatutako behatzaile txiki haiek. Oraindik liburuskak nirekin ditut. Agur eta laister arte guztioi.\nIñaki Murua 12/14/2009\nHau ustekabe atsegina aspaldiko klasekideak txoko honetara hurbiltzea!\nOngi etorri eta laster arte. Jakin beste hiru kapitulu izango direla gutxienez, gai bakoitzeko bat agindu baitut :-D\nEta ez dakit Alaznek aipatutako behatzaile txikiren batek desagertarazi duen, baina liburuska haietako bertsoren bat idatzi nuelakoan nengoen ;-)


Etorkinek euskal kultura eta euskara ezagutzeko ikastaroa - Eskoriatza - Goiena.eus\nEtorkinek euskal kultura eta euskara ezagutzeko ikastaroa\nIker Barandiaran 2007-01-29 17:42\nOtsailaren erditik maiatzaren erdira bitartean egingo dute ikastaroa; eta otsailaren 9a izango da izena emateko azkeneko eguna\nUdalak ikastaro berezia eskainiko die herrian bizi diren jatorri askotako etorkinei. Ikastaro horretarako, HABEk eta Jaurlaritzako Immigrazio Sailak sortutako Aisa izeneko unitate didaktikoa erabiliko dute.\nIkastaro horren helburua da kanpotik Eskoriatzara etorri diren lagunei euskal gizartean integratzeko erraztasunak ematea. Hala, interesatuek euskal kulturaren eta euskararen gaineko oinarrizko ezagutza jaso ahal izango dute.\nIkastaroan izena emateko azkeneko eguna otsailaren 9a da. Interesatuek kultura etxera edo Gizarte Zerbitzuetara jo beharko dute horretara. Telefonoz ere bada aukera izena emateko honako telefono zenbakira deituta: 943 71 46 88.\n10 euro bakarrik ordainduta\nIkastaroa otsailaren erdian hasiko dute eta maiatzaren erdian bukatu. Astean hiru egunetan egingo dute; eta egun bakoitzean bi orduz. Eskola egunak eta orduak oraindik ez dituzte erabaki. Izena ematen duten heinean, interesatuek gurago dituzten egun eta orduak zehaztu beharko dituzte. Horren arabera, finkatuko dute eskolak noiz egin.\nIkasle bakoitzak 10 euro ordaindu beharko ditu matrikularen truke. Erabili beharreko materialaren kostua, hau da, 17,5 euro ikasleko, berriz, Udalak ordainduko du.


Hiru elikadura-infekzio nagusiak | Consumer\nHiru elikadura-infekzio nagusiak\nCampylobacter, E. coli eta Salmonella dira Ebko elikagai-infekzioen kasuan gehien eragiten duten hiru bakterioak\nIrudia: Timo Balk\n2011. urtean, Europako herrialdeetan kasu gehien eman dituen zoonosia campylocteriosiosia izan da, eta azken bost urteotan eragin handia izan du. Gertutik jarraitzen diote E. coli kasuek, eta urte berean ere gorakada nabarmena izan zuten, batez ere pepinoaren krisi deitzen zaionari esker; izan ere, erantzuleak hazi-hazien kimuak izan ziren. Salmonella, zoonosiaren joerei eta iturriei buruz Europar Batasunak egindako txostenaren arabera, 2011n ere jaisten jarraitzen duen arren, 2011. urtean Elikagaien Segurtasunerako Europako Agintaritza (EFSA) eta Gaixotasunak Prebenitzeko eta Kontrolatzeko Europako Zentroa (ECDC) prestatu zituen. Hiru patogeno horien joera eta horiek prebenitzeko modu nagusiak zehazten ditu artikuluak.\nIrudia: Iruzurra Balk\nZoonosiak animalien eta pertsonen artean zuzenean edo zeharka transmititzen diren infekzioak dira. Kasu gehienetan, infekzioa elikagai kutsatuen kontsumoan gertatzen da. Kasu horietan, agente infekziosoek hainbat bakterio dituzte, hala nola Salmonella, Camppylocter, birus norobirusa edo A hepatitisa eta parasitoak, EFSaren arabera. EFSaren arabera, urtean 320.000 giza kasu baino gehiagotan agertzen dira, eta horiek urtero berresten dira Ebn. Gaixotasun horiek prebenitzeak baserritik mahaira jotzea barne hartzen du, baserrian (ekoizpen-fasea), animaliak sakrifikatzean, garraioan eta, azkenik, sukaldean.\nSalmonella baxua, Campylobacter eta E. coli gehitu\nTxostenetik ateratako datuetatik bat positiboa da, Salmonella kasuen beheranzko joera mantentzen baita, eta 2011n oraindik ere izan da pertsonetan gaixotasunik gehien sortzen duen bigarren kausa. Horrek esan nahi du kasuak mozteko aplikatzen diren kontrolak eraginkorrak direla, batez ere hegaztietan, eta erne ibili behar dela azken urteetako joera mantentzeko. Ez da gauza bera gertatzen Campylobacter eta E. coli laginetan, Salmonellak ez bezala, hazten jarraitzen baitu.\nElikagaien kate osoan bakterio horien kontrolak ere areagotu beharra nabarmentzen dute adituek\nAdituek azpimarratu dutenez, bakterio horien kontrolak areagotu egin behar dira elikadura-kate osoan. Datu berrien arabera, 2011n Campylobacter kasuen% 2,2 baino gehiago izan dira 2010ean. Aztertutako E. coli kasuei dagokienez, adituek igoera egotzi diote (ia 9.500 kasu baieztatu), O 104: H4 anduia ernamuindu duten haziei lotuta Alemanian eta Frantzian. Kontuan izan behar da elikagaien segurtasun mikrobiologikoa hainbat faktorek eragin handia dutela elikadura-kate osoan, granjatik hasi eta mahaira arte, eta elikadura-segurtasunean patogeno garrantzitsuenen populazioak ez direla estatikoak.\nAipatutako patogenoek “aukera berriak” aprobetxatzeko gaitasuna dutela erakutsi dute, hau da, osasun publikoko arazo berriak sortzeko, adibidez, antimikrobianoekiko erresistentzia. Gainera, kontuan izan behar da elikagaiek transmititutako patogeno berriak etengabe sortzen direla, horiek ingurumen-erronkei erantzuteko eboluzionatzen baitute eta, hori egitean, birulentzia-gaitasun berriak erakusten baitituzte. Pertsonen sentikortasuna ere aldatu egiten da infekzio horietara, eta horrek azaltzen du elikagaiek transmititutako gaixotasunak osasun publikoko gai konstante bat izatea, nahiz eta elikagaien ekoizpena hobetu, prozesatu, kontserbatu eta prestatu.\nZoonosiak portaera desberdina izan arren, eta, beraz, prebentzioak banakako ikuspegiak eta neurriak eskatzen baditu ere, praktika batzuek babes orokorra ematen dute:\nHigiene pertsonal egokia. Garbitu eskuak animaliak ukitu ondoren eta elikagaiak prestatu edo jan aurretik.\nElikagaiak higienikoki prestatzea. Elikagaiek transmititutako gaixotasunak, neurri handi batean, elikagaiak egokiro prozesatzearen eta higienearen bidez saihets daitezke.\nAnimalia osasuntsu mantentzea. Nekazaritzako biosegurtasuna eta animalia-osasuneko programen aplikazioa funtsezkoak dira gaixotasun zoonotikoak transmititzeko arriskua murrizteko.\nBESTE ZOONOSI BATZUK\nZoonosia, kutsatutako animalia-jatorriko elikagaiek transmititzeaz gain, beste eragile batzuen bidez ere transmititu daiteke. Infektatutako animalia baten infekzio-eragileak beste animalia edo pertsona bati transmititzen dizkioten bektore edo organismo biziei buruz hitz egiten da. Eltxoen, akainen, eulien edo arkakusoen bidez kutsatzen dira batez ere. Zuzeneko kontaktuaren bidez infektatu daitezke, baita infektatutako animaliekin ere (hegazti-gripea, adibidez); gaixotasun horrek hegazti-hegaztiei eta beste hegazti batzuei eragiten die.\nTxerriak ere eramaileak izan daitezke. Kutsatutako hegaztiak ukituz gero, pertsona eta animalietatik transmititzen diren kutsadura-kasuak jaso dira. Mota horretako zoonosi horren beste adibide bat da Q sukarra, Burnetti-Coxielak eragindakoa, eta aziendan eta hegaztietan egon daitekeena. Pertsonak, batez ere, infektatutako hautsa arnastuz kutsatzen dira, plazentako fluidoek kutsatutako hautsa arnastuz, bai eta kutsatutako uraren bidez ere. E. coli, kutsatutako elikagaien bidez transmititzeaz gain, ingurumenera ere pasa daiteke.\ncampylocter e. coli elikagaiak Salmonella


Patrick Dagorret: «Laborantza iraunkorrean da geroa, konbentzitua naiz» | Ekonomia | Berria\nPatrick Dagorret. Ahate ekoizlea\n«Laborantza iraunkorrean da geroa, konbentzitua naiz»\nBi urtean laborantza industrialetik iraunkorrera igaro da Dagorret, Irisarrin anaiarekin daukan ahate etxaldean, Nafarroa Beherean. Nahiz eta kabala gutxiago jarri, beste lanpostu bat sortzea lortu dute.\n2016an oraindik modu industrialean ari zen Patrick Dagorret laboraria. Anaiak 2002an hartu zuen aitak kudeatzen zuen etxalde familiarra, eta 2007an elkartu zen harekin Patrick. Hegazti gripeak jo zuenean, 30.000 ahate zituzten etxaldean, eta kontzientzia hartze bat-batekoa izan zen haientzat. Gaur egun ELBko kide dira, eta laborantza iraunkorrean dabiltza lanean, egindako hautuaz damutu gabe.\nAhatea ekoizteaz gain, beste adar batzuk ere lantzen dituzu. Zergatik?\nAlde batetik, kanika guziak ez sartzeko produkzio bakarrean, zerbait gertatzen bada ere. Eta ahatearekin ikusi dugu; eskerrak bagenituela ondoan funtzionatzen zuten produkzioak. Bestetik, aspertuak ginelako produkzio bakarraren intentsifikazioarekin. Ez dugu gehiegi sinesten. Ingurumenaren kezka ere bada. Geroz eta animalia gehiago daude gure baserrietan, geroz eta hektarea gehiago, produktu kimikoen erabilpena... Ez du zentzurik.\nLehen hegazti gripea ezagutu zenuten 2016an.\nIritsi zenean 30.000 ahate genituen. Txoke handia izan zen ekoizle guzientzat. Hasieran, gripea Gers eskualdean hasi zen. Gu Euralis laborantza kooperatiban ginen, industrialak deitzen diren horietako batean. Ez zitzaigun azalpenik ematen, inor ez zen gai errateko nondik zetorren, nolaz hain fite hedatzen zen. Maiz Euraliseko teknikariaren bisita genuen, eta erraten zigun nola garatzen zen. Horrez gain, azaltzen zizkigun zein ziren Cifog interprofesionalak birusaren oztopatzeko aurreikusi neurriak.\nAnaia eta biok txokatuak ginen hasieratik. Zioena ez zitzaigun logikoa iruditzen. Adibidez, tunelezko eraikinak debekatuak izango zirela, eraikin gogorretan inbertitu beharko genuela. Murruak leunak izateko, errazago garbitzeko, eta desinfektatzeko. Ahateengana joateko desinfektazio gune batetik pasatu beharko genuela, jantziz aldatu, eskuak garbitu... Gure ahateen ikustera joateko. Hori laborari bati erratea zernahi da. Eskatzen zigutenak, gure ustez, ez zuen inongo zentzurik.\nHalako inbertsioetan badituzte interes partikularrak?\nBai, noski. Horren atzean partaidetzak dira; hori segur da. Gero zure etxera heldu dira beste enpresa bateko teknikariarekin. Lurberrik, adibidez, berak egiten ditu bere eraikinak. Komertzio handia bada horren gibelean.\nZer eragin du horrek guztiak?\nGeure burua anitz galdekatu dugu. Paraleloki, ELB sindikatuarekin biltzen hasi gara, ikusteko laborarien defentsan zer egin genezakeen. Ordu arte ez genuen inolako kontakturik etxaldeko ahatea egiten zuten laborariekin, hau da, modu industrialean ez zebiltzanekin. Soilik gu bezala industrialean ari ziren ahate ekoizleekin genuen harremana.\nZer ekarri zizuen haiekin hitz egiteak?\nBeti oroituko naiz laborari batek erraten zidala bere ahateak ez zituela inoiz txertatu. Harritua nintzen. Gaixotzen ote ziren galdegin nion, eta harriduraz ezetz azaldu zidan. Gu hasieratik behartzen gintuzten ahateak txertaraztera. Txertoak egin eta eritasun berriak agertzen ziren, eta albaitariak txertoak gehitzen zizkigun. Normala iruditzen zitzaigun. Laborari harekin hizketan, ez genuen ulertzen zer gertatzen zitzaigun.\nZertaz ohartu zineten orduan?\nOhartu gara eritasunak biziki lotuak direla animalia kopuruari eta arrazari. Hemengo arraza, kriaxera, landugabea da, eta eritasunen aitzinean askoz azkarragoa. Paraleloki, Euralisen dagoen laborari batekin hitz egin genuen. 30 urte daramatza ahatea egiten, eta garapena ikusi du ahate taldean. Euralisek gero eta kopuru handiagoko taldeak nahi ditu, eta ahateak gero eta ahulagoak dira. 2016an asko galdekatu genuen geure burua, eta erabaki genuen erokeria horren gelditzea.\nNola funtzionatzen du eredu industrialak?\nBiziki zatikatua da. Lehenik, badira inkubagailuak; gero, gu bezalako hazleak; beste batzuek galkatzen dituzte, eta hortik hiltegira. Hegazti gripea sistema zatikatu horrengatik hedatu da, garraio asko badelako. Orain, inkubagailuan hartzen ditugu, eta hemen bertan hiltzen ditugu.\nEtekin pertsonala ere ezberdina izango da.\nBai, noski, eta beste plazer bat da. Industrialean, 3.000ko saldora iristean, oso inpertsonala da. Egun batez ahate bat ikusten dugu, eta segur aski akabatu arte ez dugu berriz ikusiko. Kriaxera arraza landugabea da, gehiago mugitzen da. Lehen bezala, kanpoan ditugu, baina lehen lokatza besterik ez zen, bata bestearen gainean ziren, ez da baitezpada plazer iturri. Orain, gainera, gure ahateak zuzenean saltzen ditugu, eta jendeak etxaldea ikusi nahi du. Ateak plazer handiz zabaltzen ditut. Industrialki lan egin dugula asumitzen dut, tarte batean biziarazi gaitu, baina hor ez da kalitatea.\nBi laborantza eredu ezagutu dituzu.\nLaborantza iraunkorrean da geroa, konbentzitua naiz. Gure lagun batzuek segitzen dute modu industrialean. Gripea izan delarik, ez dira ausartu aldaketa ematera. Egia da konplikatua dela, baina egin behar da; laborantza industrialak ez du gerorik. Azken hogei urteetan, geroz eta laborari gutxiago daude, baina geroz eta etxalde handiagoak. Beti ari dira animalia kopurua emendatzen, baina laborariak hiltzen ditu. Jokoan dago herri laborariek bizirik irautea ere.\nLaborantza iraunkorreko produktuak garestiagoak izaten dira.\nIndustrialek prezio apala dute, baina kalitatea ez. Erosleak ere beti ahal bezain merke nahi du. Guri dagokigu lan bat egitea, ulertaraztea zergatik den garestiago. Ez gaude biologikoan, baina txertorik ez da gehiago, eritasunik ere ez. Belarra jaten duen ahatea da, naturan egoten da asko, eta naturak ekartzen diona hartzen du. Beste zerbait da. Orain, gibeltasunarekin ez naiz inondik ere damutzen. Soluzioak aurkitu ditugu, eta lortzen dugu ekoiztutakoa saltzea.\nZer garrantzi du ELBk?\nBenetan ari da laborariaren defentsan, ez dagoelako lobby-rik, adiskidekeriarik industrialekin. Horiek haien interes ekonomikorako ari dira. Nork defendatu ditu laborariak? ELBk eta Laborarien Konfederazioak, zeinaren partaide baita ELB. FDSEA ez da mugitu, Cifog elkartearen parte da, eta industrialak dira.\nMobilizazio garrantzitsuak antolatu zituen sindikatuak.\nELBn biziki harrituak izan gara ikustean gizarte zibila nola mobilizatu den gure mugimendua sostengatzeko. Zerk eragiten du Ipar Euskal Herrian elkartasun handiagoa egotea? Ez dakit. Pentsatzen dut badela ere kulturala, ez uztearena egiten, eta arduratsua izatearena. Gure kultura dela uste dut. Zer nahi dugun, eta, batez ere, zer ez dugun nahi. Badakigu gurea defendatzen, gure egoera eskutan hartzen. Beste lekuetan falta dena, beharbada: indibidualistagoa da, bakoitza bere etxean, buru-belarri lanean. Ez da begiratzen zer egiten den ondoan, eta elkartasun gutxiago bada, segur aski. ELB elkartasun froga bat da.


Bergarako zuzeneko azken saioa eta gero, 'Kantari' GOITBn - Debagoiena - Goiena.eus\nBergarako zuzeneko azken saioa eta gero, 'Kantari' GOITBn\nMaierUranga 2007-11-26 10:29\nAtzo bukatu ziren herriz herri ibili den Kantari karaoke ikuskizunaren zuzeneko saioak, Bergarako Jam aretoan. Oraingo honetan ere, guraso eta lagun mordoa gerturatu ziren, abesten ibili ziren ume eta gaztetxoak animatzera. Amaia Txintxurreta oñatiarraren gidaritzapean, azken saioa primeran joan zen, eta umeak ere oso pozik jaisten ziren taula gainetik. Guztira, 90 ume egon ziren, 24 taldetan banatuta. Bihar, martitzena, hasiko dira 'Kantari'-ren emisioak GOITBn.\nJam areto kanpoan, goxokiak eta antzekoak saltzen zituen furgonetatxoa ere bazegoen, gerturatzen zirenen beharrak asetzeko asmoz-edo.\nUmeak, oraingoan ere, oso pozik ibili ziren gora eta behera, euren txanda noiz helduko zain, eta gurasoak eta lagunak han egote hutsak dardarka jartzen zituen. Abesten hastean, gehienak lotsatuta hasten ziren arren, amaieran, profesionalen antzera agurtzen zituzten ezagunak agertokitik.\nHerriz herri ibili den karaoke ikuskizunaren saio bakoitza telebistaz emateko grabatu dute; beraz, parte hartu duzuen guztiok eta zuzenean ikusteko aukerarik izan ez duzuenok, oraindik gozatzeko tarterik ere izango duzue. Izan ere, GOITBn astero ikusi ahal izango duzue, martitzen eta eguenetan, 20:15ean hasita. Beraz, adi egon guztiok, eta gozatu, udazkenean ibarreko umeak kantuan eta dantzan jarri dituen ikuskizunaz.


Thomas Lacoste: «Lanak gatazka baten historia kontatzen du, baina barnetik» | Bizigiro | Berria\nATZEKOZ AURRERA. Thomas Lacoste. Dokumentalgilea\n«Lanak gatazka baten historia kontatzen du, baina barnetik»\n'L'hypothèse démocratique' dokumentala muntatzen ari da Lacoste, eta euskal historiaren azken 80 urteak islatu ditu. Diru bilketa bat abiatu du 70 lagunek parte hartu duten lana obratzeko.\nCLARA BORGEN Tamaina handiagoan ikusi\nThomas Lacostek (Bordele, Okzitania, 1972) euskaldunei «beraien historia» eskaini nahi die. 250 oren baino gehiago grabatu ditu 1930eko urteetatik gaur egun arteko tarteaz; bertzeak bertze, Gerry Adams, Gabi Mouesca, Koffi Annan, Pierre Joxe, Jean-Pierre Massias eta Christiane Etxaluzerekin. Horrekin, hiru formatu gauzatzeko ideia du: nazioarteko telebistetarako dokumental laburra eta zinemarako eta webgunerako bertsioak. Lehenak baizik ez du jaso diru laguntza «ahula»; bertze biek, deus ez. Horregatik abiatu berri du www.lhypothesedemocratique.org dirua biltzeko kanpaina, hiru proiektuak gauza daitezen.\nZerk ekarri zaitu euskal historia lantzera?\nGatazka armatuaren ordez soluzio politikoak bilatzen ari den herri horrekiko bi estatuen etengabeko bortizkeriak eta mespretxuak naute bultzatu mobilizatzera. Nola azaldu debekatzen dutela elkarte, egunkari, alderdi politiko edo edozein bizitasun demokratiko? Areago, nola esplika emantzipazio horren bultzatzaileak atxilotzen eta torturatzen dituztela? Galdera horiei eta beste askori erantzun nahi nien.\nLan hori engaiamendua ere bada.\nDena da engaiamendu. Dokumentalgileok gugan sinesten dutenen kontalariak gara. Boz berezi horien zaindari garen aldetik, badut haiekiko ardura bat, bai eta hain estigmatizatua izan den herri horrekikoa ere. L'hypothèse démocratique proiektuak nahi du gatazka baten historia proposatu, baina bakanetan bezala, barnetik kontatua, bere eragileen ahotik. Horretan, ene arrotz estatutuak ahalbidetzen dit kanpoarekiko bitartekaritza egitea.\nLa paix maintenant film laburrak eta oraingo film luzeak partekatzen ote dute eduki bera?\nWebgunean eskuragarri izanen da La paix maintenant 2017ko film laburra, baina bi proiektuak arras desberdinak dira. Lehena desarmatzea zalutzeko eta laguntzeko film militantea zen, bi estatuen astakeriaren parean. Alde horretatik, biziki ekumenikoa zen. Aldiz, L'hypothèse démocratique obrak historia idatzi dutenekin historian sakontzeko parada ematen du.\nZer konklusiora heldu zara?\nGoizegi da, oraindik ere muntaketan ari baikara. Baina deigarri zaizkit mugagabeko bizitasuna eta ezin kontatuzko sormena. Zirraragarria zait prozesuan obratu duten lagun horien kuraia, buruargitasuna, pazientzia eta duintasuna.\nIzen bakarra, hiru formatu.\nL'hypothèse démocratique saiatuko da argitzen Euskal Herriko gatazkaren 80 urte. 70 elkarrizketa baino gehiagoko paleta bera da hiruentzako. Webgunean, elkarrizketa guziak zintzilikatuko ditugu: 1930eko urteetako gatazkatik gaur egunera arteko tartea biltzen du. Film luzeak zinemako gelak eta publiko zabala ditu xede, eta 1960ko urteetatik honako garaia besarkatuko du. Azkenak nazioarteko telebistak ditu jomugan; 2009tik honako tartea.


Gure probak, Nafarroako Zirkuiturako eta EHko Rankingerako erabakigarriak - Sakana - Guaixe.eus\nGure probak, Nafarroako Zirkuiturako eta EHko Rankingerako erabakigarriak\nGuaixe 2020-03-05 11:55\nTrikutrail mendi lasterketarako izena ematea bihar, ostirala, zabalduko da.\nTritoiena, Lakuntza Aralar, Trikutrail eta Uharte Arakil-Beriain Km Bertikala Euskal Herriko Mendi Lasterketaren Rankingerako eta Nafarroako Mendi Lasterketen Zirkuiturako baliagarriak izango dira, eta Etxarriko Mendira Joan Etorria Nafarroakorako Zirkuiturako. Trikutraileko izena ematea bihar zabalduko da\nHastear dago mendi lasterketen aurtengo denboraldia, eta Sakanan antolatuko diren lasterketak, atzera ere, inguruko mendi lasterketen txapelketetarako puntuagarriak izango dira.\nEuskal Herriko Mendi Federazioak 2020ko Mendi Lasterketen Rankingean 25 mendi lasterketa hautatu ditu, tartean Sakanan jokatuko diren lau: maiatzaren 31n Arbizuko kanpinean jokatuko den Tritoiena (21 km), ekainaren 14an jokatuko den Lakuntza-Aralar Mendi lasterketa (25 km), ekainaren 28an Etxarri Aranazko kanpinean antolatu den Trikutrail (21 km) eta irailaren 20an prestatu zen Uharte Arakil-Beriain Km Bertikala. Aipatu lau proba hauek, aldi berean, Nafarroako Mendi Lasterketen Zirkuiturako puntuagarriak izango dira, urriaren 4an Etxarri Aranatzen jokatuko den XLV. Mendira Joan Etorria Lasterketarekin (10 km). Guztira 11 probek puntuatuko dute Nafarroako Zirkuituan.\nHorretaz gain, Tritoiena lasterketa Nafarroako Mendi Lasterketen Banakako Txapelketa izango da, eta Uharte Arakil-Beriain Nafarroako Km Bertikalen Txapelketa izanen da, bakarka eta taldeka.\nBargagain igoera, berria\nAipatutako lasterketez kanpo, Sakanan beste proba batzuk izanen dira, askoz ere herritarragoak direnak. Esaterako, Sutegi taldeak iraileko San Migel festetan Olatzagutia-Urbasa mendi lasterketa antolatuko duela aurreikusten da, Irurtzunen Trinitate Igoera antolatuko dute Trinitate festetan, Lakuntzan Zabalartek Guardetxe Igoera prestatuko du abuztuko festen bezperan, eta aurten lasterketa berri bat izango dugu, Altsasuko Kukuerreka elkarteak maiatzaren 23an 16:00etan antolatuko duen I. Bargagain Igo eta Jaitsi (12 km). Dagoeneko izena ematea zabalik dago www.kirolprobak.com web gunean.\nTrikutraileko izena ematea bihar, ostirala, zabalduko da\nTrikutrail taldetik adierazi digutenez, martxoaren 6an zabalduko dute Etxarri Aranatzen ekainaren 28an jokatuko den Trikutrail lasterketarako izena ematea (www.kronoak.com). Bertan aritzeko asmoa dutenean izena ematea lehenbailehen egiteko gomendioa luzatu du antolakuntzak.\nKirola Altsasu Arbizu Etxarri Aranatz Lakuntza Olazti Uharte Arakil


Vitoria-Gasteizko Udalaren web-orria - Mugikortasuna eta garraio - Oinezkoak\nVitoria-Gasteizek oinez mugitzea eta leku guztietara iristea errazten duen hiri konpaktua dauka. Hirigintza aldetik historikoki egindako planteamenduak, gainera, erdigunearen eta beste auzoen arteko distantzia kilometro bat baino txikiagoa izatea eragin du, industriguneak eta udalerriko herri txikiak aparte utzita.\nErdigunean badago merkataritza jarduera sendoa duen oinezkoen esparru bat. Oinezkoentzat dira, osorik edo partzialki, Diputazio kalea, Jesusen Zerbitzarien kalea, Prado kalea, Posta kalea, Eduardo Dato kalea, Arkaren plaza, San Prudentzio kalea, Foru kalea, Independentzia kalea, Alava Jeneralaren kalea, Antso Jakituna eta Angulema kalea.\nKaleak oinezkoentzat berreskuratzea da, hain zuzen, Mugikortasun Iraunkorraren eta Espazio Publikoaren Planaren helburuetako bat, hirian oinezkoen sare bat osatzea proposatu baita bertan. Etorkizuneko sare hau 70 kilometrokoa izango da eta hiriko edozein alde oinezkoen bideez lotuko du.